text:
Faafeiloai atu i lenei faasalalauga o le faigalotu, po o fea lava o e i ai i lenei Ekalesia tele, lautele ma le ofoofogia. Faafetai atu ia te outou uma i le mafuta mai, e aofia ai ma outou o ē o iinei i le lotoa o le Kolisi o Dixie State, i lo’u nuu moni.
Ua Tele Lava Valaau Ua I Ai e Tuua Papelonia
Ina ia valaaulia le Agaga o le Alii e mafuta ma i tatou, sa ou talosagaina moni ai le viiga sa tatou amataina ai lenei sauniga: “Isaraelu, Ua Valaau Mai le Atua.” O se tasi o lagiga sili o le Toefuataiga, ma o loo i ai le auivi o le tele o mea ou te fia fai atu ai ia te outou i le po nei. Semanu e mafai ona tatou faaopoopo i ai le “Outou Faifeau o Isaraelu” mo le faamoemoega lava lena e tasi. Ou te fiafia lava e faalogo atu i faifeautalai i lenei lalolagi o alalaga atu, “Papelonia, Papelonia, tofa soifua; matou te o i mauga o Efaraima.”1 O le savali o na viiga e lua e tutusa lava---o loo valaau mai le Atua e le aunoa i le fanauga a Isaraelu i se nofoaga lea i le taimi mulimuli, o le a lelei ai mea uma.
O le mea moni, o le talafaasolopito lava lea o Isaraelu na faasolo mai ai ma ua autausagā. A oo ina matua le agasala, ma ua tele naua le faalelalolagi i nuu po o le olaga, ma faaumatia ai e Nuu Ese tulafono ma poloaiga o le amioatua na tuu mai e le Atua, ona faasosola lea o fanau o le feagaiga i le vao e faatu ai Siona ma toe amata atoa ai foi.
I taimi o le Feagaiga Tuai, sa tatau ai foi ona sola Aperaamo, le tamā o lenei ituaiga o feagaiga ia faasaoina lona ola mai Kaletaia---o Papelonia moni lava---i lana sailiga mo se olaga faapaiaina i Kanana (lea o le a tatou faaigoaina nei o le Nuu Paia ).3 E lei tele ni augatupulaga i luma atu o suli o Aperaamo (ona sosoo ai lea ma Isaako ma Iakopo)—o le taimi lea, o Isaraelu mao’i---ua leiloa lo latou Siona ma ua nofo saisaitia, ma pologa i le nuu mamao o Aikupito.4 O lea na tatau ai ona tulai mai Mose e toe taitai foi le fanauga o le folafolaga i le vao—o le taimi lea i le vaeluapo, e aunoa ma se taimi e faatalitali ai se’i fefete la latou paluga falaoa! “Isaraelu, Isaraelu, ua fetalai mai le Atua,” sa latou lagiina lena pese e aunoa ma se masalosalo i la latou lava ala. “Faalogo i le leo o lou Matai!”5
E lei tele ni seneturi mulimuli ane, ae folasia mai se tala sa tatou gauai faapitoa atu i ai, ina ua poloaiina se tasi o na aiga o sa Isaraelū, sa taiulu ai se perofeta e suafa ia Liae, e sosola ese mai le Ierusalema pele, oi aue, ua toe i ai foi i faitotoa ia Papelonia.6 O lea foi ua tatou toe o! Latou te le’i iloa, o le a latou o i se konetineta fou e faavae ai se manatu faavae fou atoa o Siona,7 ae o le mea lena. Latou te le’i iloa foi ua maea ona tupu, ma e faapena foi le mea na tupu muamua i se vaega o o latou augatama sa ta’ua o sa Iareto.8
E pei ona matauina, o lenei faasalalauga i le lalolagi atoa, i se Ekalesia ua matua faatoateleina lona salalau, ae o se mea malie ia i latou uma o loo faamanatuina le Toefuataiga o le talalelei e faapea, o le faa’aināina o Amerika na afua mai i se vaega na sosola ese mai o latou nuu ina ia tapuai e tusa ma lo latou manao. Na faamatala e se tagata tomai faapitoa lenei aafiga o le nofoia e Tagata Porotesano o Amerika, o se “galuega [faa-Kerisiano] i le vao,” o le taumafaiga a Isaraelu o onapo nei e faasaoloto i latou lava mai le Lalolagi Tuai o le leai o se faaleatua ma toe sailia ai foi ia ala o le lagi i se nuu fou.9
Mo le faamoemoega o le po nei ou te faamanatu atu ia te outou se tasi o solaaga mulimuli, le solaaga lea sa ala ai ona tusia moni la tatou viiga o le po nei. O la tatou lava Ekalesia, sa taitaia e a tatou lava perofeta, i le taitaiga a a tatou lava tuaa faalelotu. Faatasi ma Iosefa Samita na fetulinai solo i setete o Niu Ioka, Penisilevania, Ohaio, ma Misuri, ma mulimuli ane ai na fasiotia i Ilinoi, ua tatou vaaia ai foi iina le toe faatinoina e le fanauga a Isaraelu o le sailiga o se nofoaga o le sulufaiga. Sa taitai atu e Polika Iaga, le Mose o Amerika, e pei ona faamaoniaina lona valaauina, le Au Paia i vanu o atumauga a o pepese na Au Paia sa vaivai i le savavali:
Siona. O le Nuu Folafolaina. O le Ierusalema Fou. O fea e i ai? Ia, tatou te le o mautinoa, ae o le a tatou mauaina. Mo le sili atu ma le 4,000 tausaga o le talafaasolopito o feagaiga, o le mamanu lava lea sa i ai: Sosola ese ma saili. Taufetuli ma nofoia. Sosola ese mai Papelonia. Ia fausia puipui saogalemu o Siona.
Seia oo mai i lenei taimi. Seia oo mai i le po nei. Seia oo mai i o tatou nei aso.
O Lo Tatou Valaau O Le ia Fausia Siona I Mea o Tatou Nonofo Ai
O se tasi o uiga tulagaese e tele o la tatou tisipenisione, lenei tisipenisione o le atoaga o taimi—le tisipenisione mulimuli lenei ma le aupito silisili o tisipenisione uma—o le natura e sui ai le auala tatou te faatu ai le malo o le Atua i le lalolagi. Tou te silafia, o se tasi o mea fiafia moni e uiga i lenei tisipenisione, o se taimi o le faanatinati o le suiga tele. Ma o le mea e tasi ua suia e faapea o le a le toe solaese lava le Ekalesia a le Atua. O le a le toe tuua lava ia Uro ina ia tuua ai Karana, ina ia tuua ai Kanana, ina ia tuua ai Ierusalema, ina ia tuua ai Egelani, ina ia tuua ai Katelani, ina ia tuua ai Navu, ina ia malaga ai i se isi mea e lemailoa. Leai, e pei ona fai mai Polika Iaga ia i tatou uma, “Sa fetulinai solo i tatou mai tulaga lamatia ma pagatia i isi foi tulaga lamatia ma pagatia, ma o lea ua tatou i ai iinei, ma o iinei o le a tatou nonofo ai.”11
Ioe, o le saunoaga lea e le na o se faamatalaga e uiga i le Vanu o Sate Leki po o Atumauga o Wasatch; ae ua avea ma saunoaga mo tagata o le Ekalesia i le lalolagi atoa. I nei aso mulimuli, i lo tatou nei tisipenisione, o le a oo ai ina lava lo tatou matutua tatou te le toe taufetuli ese ai. O le a oo ina lava lo tatou matutua e tutu ai ma le mausali o tatou vae ma o tatou aiga ma o tatou faavae i malo uma, ituaiga, gagana, ma nuu. O le a i ai Siona i nofoaga uma—i soo se mea e i ai le Ekalesia. Ma e faatasi ai ma lena suiga—o se tasi o suiga tele o aso amuli—tatou te le o toe mafaufau ia Siona o le meao le a tatou nonofo ai; ae tatou te mafaufau i ai i le auala o le a tatou ola ai.
O Mea E Tolu Na Tutupu Na Oo Ai i Lesona e Tolu
Ina ia otooto teisi atu lenei galuega fou, ou te fia talanoa i le po nei i ni mea se tolu na tutupu sa ma oo i ai ma Sister Holland e le mamao tele atu. A faapea e lava le taimi e mafai ona ou faamatalaina ni mea se tele ma e faapena foi outou.
Mea muamua: I ni nai tausaga ua mavae sa i ai sa’u uo talavou—o se faifeautalai ua uma le misiona—sa i ai i se tasi o au pasiketipolo a kolisi i Iuta. O ia o se alii talavou maoae ma o se tagata taalo lelei tele, ae sa le tele se taimi na taalo ai e pei ona ia faamoemoe i ai. O ana taleni ma tomai patino e le o mea tonu ia sa manaomia e lena au i lena tulaga o lona atinaega ia po o ia foi. E tupu lena mea i taaloga afeleti. O lea, faatasi ai ma le lagolago atoa ma faamanuiaga silisili a ona faiaoga ma ana uo taaalo, sa siitia atu ai la’u uo talavou lea i se isi aoga lea sa ia faamoemoe o le a tele atu sona sao e fai i ai.
Sa oo ina sologa lelei taumafaiga i le aoga fou, ma na vave lava ona avea la’u uo ma tagata e muamua taalo. Ma tou te silafia le mea na tupu—o le faatulagaga o taaloga (sa fuafua i ni tausaga a o le’i tupu nei mea) na mafua ai ona toe foi atu lenei alii talavou e taaalo faasaga i lana au sa i ai muamua i le taimi lena i le Aai o Sate Leki lea sa faaigoa i lena taimi o Delta Center.
O le mea sa tupu i lena taaloga o loo fai ma faalavelave ia te au e oo mai i le asō, ma ua ou faaaogaina lenei avanoa e le masani ai e aveese atu ai ma au. O upu malolosi na taufonō mai i luga o le tulaga e le au maimoa i lenei alii talavou i lena po—o se Au Paia o Aso e Gata Ai, faifeautalai ua foi mai le misiona, o se tane faatoa faaipoipo o loo totogi lana sefuluai, sa galue i le korama a toeaina, sa tuu atu auaunaga agaalofa i le autalavou i lona nuu, ma sa faatalitali ma le fiafia mo se pepe fou o le a la maua ma lona toalua—ae o mea sa soona lafo atu ma fai atu ia te ia i lena po, ma i lona toalua, ma o laua aiga, sa le tatau lava ona oo i ai soo se tagata i soo se mea i soo se taimi, po o le a lava le taaloga, pe o le a lana iunivesite, po o a foi ni ana faaiuga faaletagata sa faia e uiga i na mea.
Ae o le mea lenei sa sili ona leaga. Sa faliu atu le faiaoga o le au asiasi lenei ina ua maea se taaloga mataina, o ia o se tagata ua fai si iloga i le taaloga ma fai atu ia te ia: “O le a le mea lea e tupu i i? O oe o le tama o le eleele ua e lelei i le taaloga. O ou tagata i latou nei. O i latou o au uo.” Ae o le mea aupito sili la ona leaga sa ia fai atu ai ma le matuai le mautonu, “Pe le o le toatele o nei tagata o tagata o la outou Ekalesia?”
O le mea lona lua: Sa valaaulia au ou te lauga i se faigalotu a se siteki o talavou matutua—o se tasi o na sauniga sa tatala atu ia i latou ua “18-ma-sili-atu”. A o ou ulu atu i le faitotoa i le pito i tua o le nofoaga autu o le siteki, sa ulufale atu foi se tamaitai pe a ma le 30 i le taimi lava lea e tasi. E oo lava i le tumutumu o tagata na o atu i le falesa, sa le faigata lava le matauina o ia. Ou te manatua, sa i ai ni ana pe’a se lua, sa tele ni tautaliga i taliga ma le isu; o lona lauulu faatutu e vali i lanu uma o loo maua i snow cones, o se sakete sa puupuu tele i luga, ma se ofu i luga sa telē le ua.
E tolu fesili na oo mai i lou mafaufau: Pe o lenei tamaitai o se agaga o loo tauivi, e le o se tasi o lo tatou faatuatuaga, sa taitai atu—pe sili atu foi, na aumai e se tasi—i lenei faigalotu i lalo o le taitaiga a le Alii i se taumafaiga e fesoasoani ia te ia ia maua le filemu ma le taitaiga o le talalelei o loo ia manaomiaina i lona olaga? I se isi manatu: Pe o ia o se tagata sa se ese teisi atonu mai nisi o faamoemoega ma tulaga faatonuina lea o loo uunaia e le Ekalesia mo ona tagata ae o lē, e faafetai ai i le lagi, o loo fesootai pea ma filifili e auai i lea gaoioiga a le Ekalesia i lena po? Po o se manatu lona tolu: Pe o le peresitene ea lenei o le Aualofa a le siteki? (Sa ou mautinoa lava e le o ia o le peresitene.)
O lau faataitaiga lona tolu lenei A o auai atu i le faapaiaga o le Malumalu o Kansas City Misuri i ni nai masina talu ai, sa talimalo ia Brother Isaac Freestone, o se alii leoleo ma o se faitaulaga sili lelei i le Siteki o Liberty Misuri, ia i ma’ua ma Sister Holland. I le matou talanoaga na ia faamatala mai ai e faapea i se tasi afiafi sa valaau mai ai o ia e suesue se faitioga mai se vaega e patino lava le lamatia o le aai. I le lotolotoi o musika leotetele ma le manogi o mariuana i le ea, sa ia maua ai se tamaitai ma ni alii o loo inupia ma palalauvale, sa leai ma se tasi o i latou na amanaiaina ia tamaiti laiti e toalima—i le vaitausaga pe a ma le lua e oo i le valu tausaga—o loo faapupuu faatasi i se potu se tasi, ma taumafai e momoe i luga o le fola palapala e leai se moega, leai se faamalū, leai ni aluga, leai ma se mea. Sa sue e Uso Freestone ia kapoti o le umukuka e vaai pe na te maua ai se apa se tasi po o se pusa o soo se meaai—ae leai ma se mea na maua. Sa ia fai mai na tele atu meaai a le taifau sa ouou i tuafale nai lo na tamaiti.
I totonu o le potu o le tina sa ia maua ai se faamalū e le ufiufia, na o le pau lena o le faamalū i totonu o le fale. Sa ia sue lava seia ona maua ni nai ieafu (pe afai e mafai ona outou faaigoa ai), ma ufiufi ai le faamalū, ma tuu uma tamaiti e toalima i luga o le moega ua teuina. Ona ia tootuli lea ma ona loimata, ma tuu atu se tatalo i le Tama Faalelagi mo lo latou puipuiga, ma faamanuia atu i ai le po.
A o ia tu ae ma savali atu i le faitotoa, sa oso ese se tasi o tamaiti mai le moega, pe a ma le ono tausaga, ma tamoe atu ia te ia, uu lona lima, ma augani atu, “E mafai ona e vaetamaina au faamolemole?” Sa atili ai ona maligi ona loimata, sa ia toe faamoe le tamaitiiti i le moega, ona ia maua atu lea o le tina onā lea (ua leva lena ona sosola ia alii sa i ai) ma fai atu ia te ia: “Ou te toefoi mai taeao, ma ia fesoasoani le lagi ia te oe pe a le vaaia ni suiga i le taimi ou te toe savali mai ai i lenei faitotoa. Ma o le a tele isi suiga e mulimuli mai ai. O la’u tala lena ia te oe.”12
O le a se mea e tutusa ai nei mea e tolu na tutupu? E le tele lava, sei vagana ai sa tupu ia i ma’ua ma Sister Holland i se taimi e lei mamao atu. Ma ua latou aumaia ai ni faataitaiga laiti lava, ae matua eseese, o le olaga moni lava o Papelonia—e tasi e patino ma e faavalevalea o se amio faalumaluma i se taaloga pasiketipolo, o le isi tasi e faaleaganuu ma sa faailoa ai ni luitau faaletagata lava ia faatasi ma i latou e ese le mea o ola ai nai lo i tatou, ma le faafitauli e tasi e telē ma matuia tele, e i ai ni faatinoga ma le talafaasolopito faaletulafono e matua faigata lava, lea e ono foliga e faigata ai i soo se tasi o i tatou taitoatasi ona foiaina.
I le tuuina atu o nei luitau e tolu, ou te lei faaaogaina ma le loto i ai ni tulaga o solitulafono faalefeusuaiga, fetauaiga faaletino, po o vaisu o ponokalafi, e ui o na mea e ono fesootai lelei ma nisi o outou nai lo faataitaiga ua ou faaaogaina. Ae ua lava lo outou atamamai e faaaoga ai e aunoa ma le tau ta’uina atu [o se ala e faaaoga ai].
Lesona 1: Aua Lava Ne’i “Tuua Lau Lotu i le Faitotoa”
Muamua, sei faauma atu le mea na tupu i le pasiketipolo. O le aso ina ua mavae lena taaloga, ina ua i ai nisi o tagata lautele na tali mai ma manaomia ai foi se faatoesega i le mea sa tupu, sa i ai se tasi o alii talavou na matua faapea mai: “Faalogo. O lea tatou te talanoa e uiga i le pasiketipolo i i, ae le o le Aoga Sa. A le mafai ona e tatalia le vevela, ia aua le toe taalo. E tele tupe matou te totogia e matamata ai i nei taaloga. E pule lava i matou i a matou mea e fai. E tuu a tatou lotu i le faitotoa.”
“ E tuu a tatou lotu i le faitotoa ”? Lesona muamua mo le faatuina o Siona i le seneturi lona 21: E te le “tuua lau lotu i le faitotoa.” Leai lava.
Au uo talavou e, o lena ituaiga o soo e le mafai ona i ai—e le o se avea lena ma soo. E pei ona aoao mai e le perofeta o Alema ia tamaitai talavou o le Ekalesia e tautino atu i vaiaso uma i la latou autu a Tamaitai Talavou, e ao ona tatou “tutu o ni molimau a le Atua i taimi uma, ma i mea uma, ma i nofoaga uma atonu tou te i ai,”13e le na o nisi taimi, i ni nai nofoaga, pe seiloga faatoa tele ni ‘ai e sili ai le tatou au.
“Tuu le tou lotu i le faitotoa”! Sa matuai ou ita.
Lesona 2: Faaali Atu le Agaalofa, ae Ia Faamaoni i Poloaiga
Ae tatou talanoa i le mea lenei mo sina minute ona o loo i ai se lesona lona lua o loo agai mai. Lesona lona lua i le sailiga i le po nei mo Siona e faapea i lo’u le fiafia amiotonu (ia lea tatou te faapea ai i taimi uma e amiotonu). E ao ona ou mautinoa ia le oo foi ina ou faia tonu le mea lea sa ou tuuaia ai lenei alii talavou i lona faia—o le ita, uiga faavalevalea, lē to’a, faitio i ai, ma le manao e faaoolima ia te ia—manaia lava le uu o lona ua—ae ou te lei iloaina, Ua ou tuu lau lotu i le faitotoa!Leai, o se tasio loo i le olaga, o se tasi o loo i le seneturi lona 21, o se tasi o loo i ai i nei tulaga uma e ao lava ona ola i lana lotu, ona a leai na o le pau le mea tatou te maua o tagata faavalevalea uma o le a faia ni uiga le talafeagai.
E faigofie le ola amiotonu pe a toafilemu mea uma ma lelei le olaga ma sologa lelei mea uma. E oo mai le suega pe a i ai le tofotofoga po o le faaosoosogamoni pe a i ai mea mamafatu ma ua le lavā, ita ma le fefe, po o le tulaga e mafai ona oo mai ai le solitulafono moni. E mafai la ona tatou faamaoni? O le fesili lena auā “Isaraelu, Isaraelu, o loo valaau mai le Atua.” Ioe, o lena amiosao o le mamalu lea o le “Tama e, ia e faamagalo atu ia te i latou; aua ua latou le iloa le mea ua latou faia”14—o le sa’o pe a faamagaloina ma le malamalama ma le agaalofa atu i e faasatauroina oe o le meamulimulilava lea e manao se tagata e le atoatoa pei o le Faaola o le lalolagi e fai. Ae e ao ona tatou taumafai; e ao ona tatou mananao ina ia malolosi. Po o le a lava le tulaga po o se le fiafia po o le faafitauli, e leaise soo o Keriso e mafai ona “tuu lana lotu i le faitotoa.”
Ona taitai mai ai lea o au i le tamaitai sa i ai lona lauulu felanulanuai ma le tele o tautaliga. Po o le a lava le auala e tali atu ai se tasi i lena tamaitai talavou, o le tulafono e faavavau e ao ona atagia mai ai o tatou talitonuga faalelotu ma a tatou tautinoga i le talalelei. O lea, o le auala tatou te tali atu ai i soo se tulaga lava e ao ona faia ai ia lelei ni mea, ae le o le leaga atili ai. E le mafai ona tatou galulue pe tali atu i se ala e tausalaina ai i tatou i se solitulafono sili atu nai lo ia i lea tulaga. E le faapea la o le a leai ni o tatou manatu, ma leai ni o tatou tulaga faatonuina, lea i nisi taimi tatou te lafoaia atoa ai le poloaiga faalelagi “Ia e” ma le “Aua nei e” i le olaga. Ae e le faapea foi e ao ona tatou ola i na tulaga faatonuina ma puipuia na “ia e” ma “aua nei e” i se ala amiotonu, i le tomai sili tatou te mafaia, i le ala na soifua ai le Faaola ma puipuia ai na mea. Ma sa Ia faia i taimi uma mea sa tatau ona faia e faaleleia ai se tulaga—mai le aoao atu o le upumoni, i le faamagaloina o e agasala, le faamamaina o le malumalu (mai tagata faatau). E le o se meaalofa e laitiiti le iloaina o le ala e faia ai na mea i le ala sao!
O lea, faatasi ai ma lo tatou iloaina o le tulaga o lavalava ma le teuina o le lauao e le masani ai, tatou te amata ai, i le mea e aupito sili ona taua, o le manatuaina o ia o se afafine o le Atua ma e i ai sona taua e faavavau. Tatou te amata i le manatuaina o ia foi o se afafine o se tagata iinei i le lalolagi ma e mafai i soo se tulaga lava, ona avea o ia ma o’u afafine. Tatou te amata i le faafetai ona sa i ai o ia i se gaoioiga a le Ekalesia, e lei aloese mai se tasi. I se aotelega, tatou te taumafai i le mea sili tatou te mafaia i lenei tulaga i se manao e fesoasoani ia te ia e avea o iama tamaitai sili. Tau lava o lo tatou tatalo leleoa pea: O le a le mea sao e fai i i? O le a le mea sao e ta’u atu? O le a se mea i le faaiuga o le a faaleleia ai lenei tulaga atoa ma ia? O le fesiligia o nei fesili ma taumafai moni e faia mea o le a faia e le Faaola o le mea lea ou te manatu o le uiga lea o Lana fetalaiga, “Aua le soona faamasino, a ia faamasino i le faamasinoga amiotonu.”15
I le ta’ua o lena mea, ou te faamanatu atu ai ia i tatou uma a o tatou aapa atu ma fesoasoani e toe faafoi mai se mamoe ua se, o loo i ai foi so tatou tiutetauave sili e fai i le 99 e le o sē—ma i manaoga ma le finagalo o le leoleo mamoe. O loo i ai se lafu mamoe, ma e tatau ona tatou i ai uma i totonu, e tusa foi ma le saogalemu ma faamanuiaga e oo mai ia i tatou i le i ai iina. Ou uso e ma tuafafine talavou, e le mafai lava ona “fetuunaia” e lenei Ekalesia ana aoaoga faavae ina ia fetaui ma manaoga o tagata pe taliaina ai i tulaga faaupufai po o se isi lava mafuaaga. Ua na o le saogalemu lava o upumoni faaalia tatou te maua ai soo se malosi e mafai ai ona sii se isi i luga atonu ua lagonaina le popole pe ua tuulafoaiina. O lo tatou agaalofa ma lo tatou alofa—o uiga faavae ma manaomia ia o la tatou Faa-Kerisiano—e le tatau lava ona faaliliuina e fetuutuunai ai ia poloaiga. E pei ona saunoa mai ia George MacDonald ofoofogia i se tasi taimi, e uiga i ia tulaga “e le o noatia i tatou e tautatala atu i mea uma tatou te [talitonu] i ai, ae ua noatia i tatou ina ia tatou le foliga [i] mea tatou te le [talitonu] i ai.”16
Fai Ni Faamasinoga Amiotonu
I lea tulaga—o lenei valaau e mo le agaalofa ma le faamaoni i poloaiga—o nisi taimi e i ai se avanoa mo le le femalamalamaai aemaise lava i va o tagata talavou o e atonu ua manatu e le tatau ona tatou faamasinoina soo se mea, ma e le mafai ona tatou faia se iloiloga o le taua o soo se ituaiga. E ao ona tatou fesoasoaniai i le tasi ma le isi i lena vaega ona o loo faamanino mai e le Faaola e faapea i nisi o tulaga e ao ona tatou faamasino atu, ua ia i tatou le matafaioi e faamasino ai—e pei ona Ia fetalai, “Aua tou te avatu le mea paia i uli, aua foi tou te lafo a outou penina i luma o puaa.”17 E foliga mai lena mea o se faamasinoga ia te au. O le isi filifiliga o le lolo atu loa i tulaga faatonuina fetuutuunai o le amiomama ua olopalaina e lenei lalolagi i ona po nei, lea e tuleia malosi ma fautua mai e faapea i le faaiuga, e leai ma se mea e moni e faavavau pe paia faapitoa, ma, o lea, e leai se faafitauli patino o toe afaina. Ma e le moni lava lena mea.
I lenei faagasologa o le iloiloga, e le o valaauina i tatou iata’usalaina isi, ae ua valaauina i tatou ia faia ni faaiuga i aso uma lea e atagia mai ai le faamasinoga—tatou te faamoemoe i faamasinoga lelei. Sa i ai se taimi na saunoa ai Elder Dallin H. Oaks i nei ituaiga o faaiuga o ni “faamasinoga le tumau,” lea e tele ina tatou faia mo lo tatou lava saogalemu po o le saogalemu o isi, e ese mai le mea na ia ta’ua o le “faamasinoga mulimuli,” lea e na o le Atua e mafai ona faia, o lē e silafiaina mea moni uma.18 (Manatua, i le mau e pei ona ta’ua muamua, lea na fetalai ai le Faaola e uiga i nei faamasinoga ina ia avea ma ni “faamasinoga amiotonu,” ae le o ni faamasinoga faafiaamiotonu, lea e matua ese lava.)
Mo se faataitaiga, e tatau i matua ona faatinoina faamasinoga lelei e tusa ma le saogalemu ma le manuia o a latou fanau i aso uma. E leai ma se tasi e tuuaia se matua e faapea mai e tatau i fanau ona ‘ai a latou fualaau aina pe faasa se tamaitiiti ona tamoe i luga o se auala tele e pisi i taavale. Aisea la e tatau ai ona tuuaia se matua e popole, i se tausaga matua teisi ae, po o le a le taimi e o mai ai na fanau i le fale i le po, po o a tulaga faatonuina o amioga mama a a latou uo, pe o a tausaga latou te tafafao faamasani ai, pe latou te oo i tulaga o fualaau faasaina po o ponokalafi foi pe faia solitulafono o feusuaiga? Leai, o loo tatou faia ni faaiuga ma tutu atu ma faamautuina o tatou tulaga faatauaina—i se aotelega, o le faia o “faamasinoga le tumau”—i taimi uma, pe tatau foi ona tatou faia.
O Nisi Faafitauli ma Tulafono E I Ai Ni Taunuuga e Faavavau
Pe a tatou fetaiai ma na tulaga e aafia ai faafitauli faigata faaagafesootai i se malo faatemokalasi, e mafai ona matua luitauina lava, ma i nisi tagata, o le a le mautonu. E ono fesili tagata talavou e uiga i lenei tulaga ua faaaoga po o lena aiaiga faavae sa faia e le Ekalesia e faapea: “Ia, tatou te le talitonu e tatau ona tatou ola pe amio i se ala patino, ae aisea tatou te uunaia ai isi tagata e fai lea mea e tasi? Pe le o ia te i latou ea le faitalia e filifili ai? Pe ua tatou faafiaamiotonu ma faamasino atu ea, ma fai faamalosi isi e talia o tatou talitonuga, ma poloaiina ia latou galulue i se ala patino?” I na tulaga o le a e faamalamalama atu ai ma le faaeteete pe aisea e puipuia ai nisi mataupu faavae ae teenaina nisi agasala, i soo se mea lava o loo maua ai ona o faafitauli ma tulafono o loo aafia e le na o ni taunuuga faaagafesootai pe faaupufai ae e faavavau foi lo latou taunuuga. Ma e ui tatou te le o mananao e faatiga ia i latou e ese foi o latou talitonuga mai ia i tatou, ae e ao foi ona sili atu lo tatou naunau ia aua nei faatiga i le Atua, e pei ona fetalai mai i tusitusiga paia, ia “le faatausuai ai ia te ia o lē o lo outou faitulafono”19—ma o lea ou te tautala atu i i e uiga i tulafono ogaoga o le amio mama.
Ae ia faamautu atu se manatu, sei ou faaaogaina le faataitaiga o se tulafono maualalo ifo. E itiiti lava e faapei o faapea mai se tagata talavou, “O lea la ua mafai ona ou avetaavale, ou te iloa e tatau ona ou tu i se moli mumu, ae pe ao ona tatou faamasino atu moni lava ma taumafai ia tutu uma tagata i moli mumu? Pe ao ea ona faia e tagata uma ia mea o loo tatou faia? Pe le o i ai ea i isi lo latou lava faitalia?” Pe tatau ona latou amio e pei o tatou?” E ao la ona e faamalamalama atu pe aisea, ioe, tatou te faamoemoe o le a tutu uma i se moli mumu. Ma e ao ona e faia lea mea e aunoa ma le faitioina o i latou e solia po o ē e ese lo latou talitonuga nai lo tatou talitonuga ona, ioe, e i ai la latou faitalia e filifili ai le mea tonu.
Au uo talavou e, o loo i ai se eseesega tele o talitonuga i lenei lalolagi, atoa ai ma le filifiliga saoloto mo tagata uma, ae e leai ma se tasi e agavaa e fai se mea e pei e le o fetalai mai le Atua i nei mataupu, pe foliga mai foi na o le pau le taimi e taua ai poloaiga pe afai ua malilie i ai tagata lautele. I le seneturi lona 21 e le mafai ona tatou toe sosola ese. O le a tatou finau mo ni tulafono ma tulaga ma siosiomaga e faatagaina ai le saolotoga e faatino ai tapuaiga ma le faatagaga a lo tatou malo. O le tasi lena o ala e mafai ai ona tatou onosaia le i ai i Papelonia ae le o ni ō o Papelonia.
Ou te iloa e leai se isi tomai e taua atu ma se amiosao e sili atu mo i tatou e faailoa atu i se lalolagi lea e le mafai ona tatou sosola ese ai nai lo le savavali ma le faaeteete i lena ala—tutu ai i se tulaga mama e tusa ai ma mea ua folafola mai e le Atua atoa ai ma tulafono na Ia tuu maia, ae ia faia ma le agaalofa, ma le malamalama ma le alofa mama sili. O se mea faigata lenei ona fai—ina ia iloatino atoatoa le va o le agasala ma le tagata agasala. Ou te iloa ni nai mea e iloatino e faigata ona faia, pe faigata atu foi ona tautalagia, ae e tatau ona tatou taumafai ma le alofa e fai moni lava. Talitonu mai, uso e ma tuafafine, i le lalolagi lea tatou te feoai ai, o le a tele lava o tatou avanoa e atiae ai lea malosi, faaali ai le lototoa, ma faailoa ai lea agaalofa—ma faia uma i le taimi e tasi. Ma ou te le o talanoa atu nei i tifiga matautia o outou laulu ma tautaliga i o outou isu.
Lesona 3: Faaaoga Tulaga Faatauaina o le Talalelei ia Manuia ai Alalafaga ma Atunuu
Ma le mea mulimuli, o le tala faigata mai le Aai o Kansas. E le toatele i tatou o le a avea ma ni leoleo po o ni sui o auaunaga faaagafesootai po o ni faamasino e se’ei i se nofoa faamasino, ae o i tatou uma lava e tatau ona popole mo le manuia o isi ma le saogalemu o amioga mama o o tatou nuu toatele. Sa fofoga atu e Elder Quentin L. Cook o le Korama a Aposetolo e Toasefululua se lauga atoa o le konafesi aoao i lenei mataupu i le lua tausaga talu ai. I le talanoaina o le manaomia mo i tatou ia uunaia malo i tala atu o puipui o o tatou lava fale sa ia faapea mai ai:
“E le gata i le puipuia o o tatou lava aiga, ae e tatau foi ona avea i tatou ma puna o le malamalama e puipuia ai o tatou nuu. Na fetalai mai le Faaola, ‘Ia faapea ona pupula atu lo outou malamalama i luma o tagata, ina ia latou iloa la outou amiolelei, latou te vivii atu ai i lo outou Tama o i le Lagi.’ …
“I lo tatou lalolagi ua matua faateleina le amioletonu, ua tatau ai lava i tulaga faatauaina e faavae i le talitonuga faalelotu ona avea o se vaega o le talanoaga faalauaitele. …
“O le faatuatuaga faalelotu o se punavai o le malamalama, iloa, ma le poto ma e manuia ai le lalolagi i se ala maoae.”20
Afai tatou te le avatua faamanuiaga o le talalelei i o tatou nuu ma o tatou atunuu, o le mea moni faigofie lava, o le a le lava o tatou alii leoleo—o le a le lava lava ni Isaac Freestones—e faamalosia le amio mama e tusa lava pe fai faamalosi. Ma e le o lena. O na tamaiti i lena fale sa aunoa ma se meaai po o ni lavalava, o atalii ma afafine o le Atua. O lena tina, ua sili ona tuuaia ona e matua o ia ma e tatau ona nafa o ia ma tamaiti, o se afafine foi o le Atua. O ia tulaga e mafai ona manaomia ai le alofa tele i ala masani, e oo lava i ala faaletulafono, ae e tatau ona tatou taumafai e fesoasoani atu i le taimi ma le mea e mafai ai, ona tatou te le tuua la tatou lotu i le faitotoa, e tusa lava pe tatou te manatu i le le aoga ma le le faia o tiute o isi.
O le a tatou le foiaina ia faafitauli patino uma pe faaagafesootai i le lalolagi iinei i le po nei. A tatou tuua i lenei afiafi o le a i ai pea le mativa, tuulafoaiina ma le solitulafono, le le faigaluega ma le faasaua, fetauaiga ma le lototiga i o tatou tuaoi ma aai ma malo. Leai, e le mafai ona tatou faia mea uma, ae e pei ona fai mai ai se tasi faaupuga anamua, e mafai ona tatou faia se mea. Ma i le tali atu ai i le valaau a le Atua, o le fanauga a Isaraelu o i latou ia e faia—e le o le sosola ese mai la i Papelonia i le taimi nei ae ia osofaia. Ia aunoa ma le faatamaitiiti pe faatalale i ai, e mafai ona tatou ola sili ma le le toilalo i la tatou tapuaiga lea tatou te maua ai ituaiga uma o avanoa e fesoasoani ai i aiga, faamanuia ai tuaoi, ma puipuia ai isi, e aofia ai le tupulaga faiae.
Ola i Lou Olaga ia Atagia Mai ai Lou Alofa ia Keriso
Ou te lei ta’ua lava le upu faifeautalai i lenei tusiga ona o le popole nei outou mafaufau vave i le ofutino paepae ma le pine. Aua tou te taofia au mai lenei mea. Tumau pea i le ata lautele—le manaomia naua—e faasoa atu le talalelei i taimi uma, pe o oe o se faifeautalai faamisiona pe leai. Ua valaauina le Au Paia o Aso e Gata Ai e avea ma fefete i le falaoa, le masima e le magalo lava, le malamalama ua tuu i luga o le mauga e le nanaina lava i lalo o le mea e fua ai saito. Ma le tou vaitausaga—18 i le 30 mo le tele o vaega—o se taimi i le olaga o se tagata lea e tele ai lava ina taliaina e a outou uo le talalelei pe a faailoa atu ia i latou. Matou te iloaina lena mea. O ni suesuega sa faia e le Ekalesia na ta’u maia ia i matou lena mea.
Ia amata loa ona faailoa atu! Afai e sao mea tatou te faia ma sao mea tatou te tautatala ai ma aapa atu ma le agalelei i a tatou upu ma a tatou galuega, ma pe a faapuupuuina e le Faaola lana galuega i le amiotonu, ma fetalai mai ua uma le taimi i lenei tisipenisione mulimuli ma le maoae ona afio mai ai lea i Lona mamalu, o le a Ia maua i tatou—o oe ma au ma i tatou uma—o loo faia le mea sili tatou te mafaia, o loo taumafai e ola i le talalelei, taumafai e faaleleia o tatou olaga ma la tatou Ekalesia ma o tatou malo i le ala sili tatou te mafaia. Pe a afio mai o Ia, ou te manao lava ina ia maua mai au o loo ola i le talalelei. Ou te manao ina ia faateia au a o ou i ai tonu i le galuega o le faasalalauina atu o le faatuatua ma le faia o se mea lelei. Ou te fia manao e fetalai mai le Faaola ia te au: “Jeffrey”—ona Na te silafia uma o tatou igoa—“Ou te le iloaina oe i lou tofiga ae o lou olaga, le ala o loo e taumafai e ola ai atoa ai ma tulaga faatonuina o loo e taumafai e puipuia. O loo ou vaaia le amiosao i lou loto. Ou te iloa o loo e taumafai e faaleleia ni mea e ala i le muamua ona faaleleia o oe lava ia, ona folafola atu ai lea o la’u upu ma puipuia la’u talalelei i isi i le ala aupito sili ona agaalofa e te mafaia.”
“Ou te iloa e le i manuia au taumafaiga i taimi uma,” o le a Ia fetalai manino mai ai, “i au lava agasala po o tulaga o isi, ae ou te talitonu sa e taumafai ma le faamaoni. Ou te talitonu i lou loto e te alofa faamaoni ia te au.”
Ou te manao i se mea faapena ina ia tupu i se aso e sili atu nai lo se isi lava mea ou te manao i ai i lenei olaga faaletino. Ma ou te manao i ai mo oe foi. Ou te manao i ai mo i tatou uma lava. Isaraelu, Isaraelu, o loo valaau mai le Atua—o loo valaau mai ia i tatou ina ia ola patino i le talalelei a Iesu Keriso i ni ala faatauvaa faapea ai foi ala tetele, ona aapa atu ai lea ia i latou atonu latou te le foliga pe laei pe amio foi e faapei o i tatou, ona e alu atu ai lea (i nofoaga e te mafaia) i tala atu e auauna atu ai i le nuu aupito toatele e mafai ona e uunaia.
Ina ia fesoasoani atu ia te outou e fai lena mea ou te tuu atu faatasi ai ma la’u molimau, se faamanuiaga faaaposetolo i luga o outou taitoatasi i lenei po. Ou te faamanuia ia te outou, i le mana o le perisitua ma le poloaiga ua ou mauaina, ia iloa ai e alofa le Atua ia te outou, Na te manaomia outou i lenei tisipenisione mulimuli ma le silisili i le taimi ua televavave ai mea uma ma faateleina ai mea ua faamoemoeina. Ou te faamanuia atu ia te outou i le pule faaaposetolo, ina ia taliina a outou tatalo e faia ma le amiotonu, ina ia aveesea lo outou fefe faaletagata lava ia, ina ia malolosi o outou tua ma o outou tauau ma o outou loto mo avega ua tuu ai i luga. Ou te faamanuia ia te outou a o outou taumafai ina ia faamama o outou loto, ofoina atu outou lava e fai ma ni tufugaaao i aao o le Atua mo le faatuina o Siona i nei aso e gata ai i mea uma tou te tutu ai. Ou te faamanuia ia te outou ina ia avea ma ni uo faamaoni i le tasi ma le isi atoa ai ma i latou e le o i ai i la outou li’o ia e tatau ona tatou aapa atu i ai. Ma le mea sili o na mea uma, ou te faamanuia ia te outou ina ia avea ma ni uo a le Faaola o le lalolagi, ina ia iloa patino o Ia, ma maua le talitonuga i Lana mafutaga.
Ou te alofa i le Alii o Iesu Keriso, le ana le auauna o loo ou taumafai e avea ai. Ma ou te alofa i lo tatou Tama Faalelagi, na matua popole ma foai mai ai o Ia ia i tatou. Ou te iloaina lena mea, e tusa ma lena meaalofa, o loo valaau mai le Atua ia Isaraelu i nei aso e gata ai ma ua Ia faamoemoe mai ia i tatou e tali atu i lena valaau ma avea atili e faapei o Keriso, ina ia paia atili nai lo le paia o tatou i ai i le taimi nei i lo tatou naunautaiga e ola i le talalelei ma faatu Siona. Ou te iloa foi o le a Ia aumaia ia i tatou le malosi ma le paia e avea ai ma soo moni pe afai tatou te ole atu ai. Ou te molimau atu i le paia o lenei galuega, i le alofa ma le mamalu tele o le Atua Silisili Ese, ma le Togiola e le gata a le Alii o Iesu Keriso e oo lava i sē aupito itiiti o i tatou uma. Ou te faamanuia ia te outou i lenei faamoemoe mo le fiafia ma le paia, i le po nei ma a taeao atoa ma le faavavau, i le suafa paia o Iesu Keriso, amene.
© 2012 puletaofia e le Intellectual Reserve, Inc. Ua taofia aia tatau uma. Faamaonia le Faa-Peretania: 5/12. Faamaonia le faaliliuga: 5/12. Faaliliuga o le Israel, Israel, God Is Calling. Samoan. PD50039052 890
Show References
-
1 “Outou Faifeau o Isaraelu,” Viiga, nu. 198.
-
2 “Isaraelu, Ua Valaau Mai le Atua,” Viiga, nu. 6.
-
3 Tagai i le Aperaamo 2:3.
-
4 Tagai i le Esoto 1:7–14.
-
5 “Isaraelu, Ua Valaau Mai le Atua,” Viiga, nu. 6.
-
6 Tagai i le 1 Nifae 2:2.
-
7 Tagai i le 1 Nifae 18:22–24.
-
8 Tagai i le Eteru 6:5–13.
-
9 Tagai i le Perry Miller, Errand into the Wilderness (1984), 2–3.
-
10 “O Mai, Outou o le Au Paia,” Viiga, nu. 17.
-
11 Brigham Young, sii mai i le James S. Brown, Life of a Pioneer (1971), 121.
-
12 Isaac Freestone, aafiaga na faasoa mai e le tusitala ia 5 Me, 2012.
-
13 Mosaea 18:9.
-
14 Luka 23:34.
-
15 Ioane 7:24.
-
16 George MacDonald, The Unspoken Sermons (2011), 264.
-
17 Mataio 7:6.
-
18 Tagai i le Dallin H. Oaks, “‘Judge Not’ and Judging,” Ensign, Aok. 1999, 6–13.
-
-
20 Quentin L. Cook, “Let There Be Light!” Ensign ma le Liahona, Nov. 2010, 28–29.
Faamatalaga
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


c: text/html

text:
O Fesili e Fesiligia Soo
O le a?
O le a le Sau, Mulimuli Mai ia te Au: Punaoa e Aoao Ai mo le Autalavou?
O le Sau, Mulimuli mai ia te Au: Punaoa e Aoao Ai mo le Autalavou o se mataupu aoaoina fou o le a fesoasoani i faiaoga e aoao atu ai i le ala a le Faaola ma fesoasoani i le autalavou ina ia liua atoa i le talalelei.
O a vasega o le a faaaogaina le Sau, Mulimuli Mai ia te Au?
O korama a le au Perisitua Arona, vasega a Tamaitai Talavou, ma vasega o le Aoga Sa mo talavou e i ai i vaitausaga o le 12 e oo i le 18 o le a faaaogaina le mataupu aoaoina mo aoaoga i le Aso Sa.
O a tusitaulima ia o le a suia e le Sau, Mulimuli Mai ia te Au?
O tusi lesona nei e le toe faaaogaina: Perisitua Arona Tusi Lesona 1 (34820), Perisitua Arona Tusi Lesona 2 (34821), Perisitua Arona Tusi Lesona 3 (34822), Tamaitai Talavou Tusi Lesona 1 (34823), Tamaitai Talavou Tusi Lesona 2 (34824), Tamaitai Talavou Tusi Lesona 3 (34825), O Peresitene o le Ekalesia (31382), ma Sauniuniga mo le Faaeaga (31384).
O fea ou te mauaina ai?
O fea ou te mauaina ai le Sau, Mulimuli Mai ia te Au?
O otootoga mo le aoaoina mo le Sau, Mulimuli Mai ia te Au o loo maua i le initoneti. Atonu o le a saunia foi mo outou e o outou taitai ni kopi na lolomiina.
Ae a pe afai e faatapulaa le mauaina o le Initoneti?
Afai e toatele ni faiaoga ma ni taitai o e faatapulaa le mauaina o le Initoneti i le eria, e mafai ona filifili taitai o le eria e lolomi ma tufatufa atu ni kopi o le Sau, Mulimuli Mai ia te Au. E mafai foi ona filifili taitai o le uarota po o paranesi e lolomi ni kopi o lesona taitasi mai le Initoneti mo faiaoga o e manaomiaina.
O afea ou te amata faaaoga ai le Sau, Mulimuli Mai ia te Au?
E ao i faiaoga ona amata aoao atu mai le Sau, Mulimuli Mai ia te Au ia Ianuari 2013. E mafai ona e amata suesue i otootoga mo le aoaoina ma anomea e faatatau i ai i le taimi lava lenei.
O a gagana ia e maua ai?
O le a maua le Sau, Mulimuli Mai ia te Au i gagana nei e 23: Saina, Tanisi, Take, Igilisi, Fiti, Finelani, Farani, Siamani, Hanikeri, Initonisia, Italia, Iapani, Korea, Monokolia, Nouei, Potukale, Rusia, Samoa, Sipaniolo, Suetena, Taialani, Toga, ma Iukureini.
A e isi gagana?
O uarota ma paranesi ia e tautatala tagata i isi gagana o le a faaauau pea ona faaaogaina le mataupu aoaoina autu a le autalavou a o loo iloiloina e taitai o le Ekalesia le faia o le Sau, Mulimuli Mai ia te Au ina ia maua i isi gagana.
O le a faapefea ona ou aoao e uiga i le Sau, Mulimuli Mai ia te Au?
E tatau ona faamasani taitai o le eria ma taitai i le lotoifale i le Sau, Mulimuli Mai ia te Au. E aofia i le saite ni vitio aoga e faamatalaina ai le auala e faaaoga ai le Sau, Mulimuli Mai ia te Au, manatu mo le sauniaina o ni gaoioiga faleaoaoga mataalia, ma se tusitaiala fou, Aoao Atu o le Talalelei i le Ala a le Faaola. E faaopoopo atu i ai, o le a saunia e taitai o le eria ma le lotoifale ni fonotaga faaleaoaoga e faalauiloa atu ai i taitai ma faiaoga le Sau, Mulimuli Mai ia te Au ao lei oo i le faaiuga o le 2012.
E faapefea ona aafia au pe afai o au o se faiaoga?
O le a faapefea ona suia e le Sau, Mulimuli Mai ia te Au le auala ou te saunia ai ma aoao atu ai?
E le tau atu e otootoga mo le aoaoina i le Sau, Mulimuli Mai ia te Au mea uma e tatau ona e tau atu ma faia i le vasega. Nai lo lena, latou te fautuaina mai ni mau ma isi punaoa e fesoasoani ia te oe i le aoaoina o le aoaoga faavae mo oe lava ia, sosoo ai ma ni nai manatu e filifili mai ai ina ia fesoasoani i le autalavou ia iloa le aoaoga faavae mo i latou lava. O le aoao atu i lenei auala e le o se lauga ae o se talanoaga e taitaia e le Agaga. O le a valaaulia le auatalavou ina ia auai atili i le aoaoina mai ma le aoao atu nai lo se isi lava taimi muamua.
E faapefea ona ou iloa mea e aoao atu i vaiaso taitasi?
Ua uma ona faatulaga le Sau, Mulimuli Mai ia te Au i ni iunite se 12 faalemasina. E tofu iunite taitasi ma ni otootoga e filifili mai ai—o le a le mafai ona e aoao atua mea. Filifili otootoga e tusa ma mea e manaomia e le autalavou. E mafai ona e faaaluina le sili atu ma se vaiaso se tasi i se otootoga pe a manaomia ai.
E mafai faapefea ona ou iloa ia mea e manaomia e talavou?
Ina ia malamalama i mea e manaomia e le autalavou, faalogo ia i latou ao tuu mai ni o latou manatu ma faia ni fesili i le vasega. Faaalia le fiafia i o latou olaga. Fefautuaai ma matua, taitai, ma isi faiaoga. O le mea sili ona taua, saili i le taitaiga a le Agaga Paia. Fetuunai au aoaoga ina ia ogatasi ma le Agaga ma mea e manaomia ma fiafia i ai le autalavou.
O a nisi punaoa o le a ou manaomia?
E faaopoopo atu i tusitusiga paia ma upu a perofeta soifua, o punaoa nei e masani lava ona faasino i ai i le faagasologa o otootoga aoaoina ma o loo maua i tusiga ma luga o le initoneti:
- Faataunuuina o Lo’u Tiute i le Atua: Mo e Umia le Perisitua Arona
- Alualu i Luma o le Tagata Lava Ia o Tamaitai Talavou
- Faamaoni i le Faatuatua: O Se Tusitaiala o le Talalelei
- Mo Le Malosi o le Autalavou
- Tala'i La'u Talalelei: O Se Taiala mo le Galuega Faafaifeautalai
- O Le Aoao Atu e Leai Se Isi Valaauga e Sili Ai: O Se Risosi Taiala mo le Aoaoina Atu o le Talalelei
E faapefea ona ou faaalia ia vitio i le vasega?
O le tele o vitio o loo fautuaina mai i otootoga o loo maua mo le siiina mai (o nisi e le mafai, ona o le puletaofia. E mafai ona faaali mai se vitio e sii mai i se masini eletonika feaveai. Afai e le mafai ona sii mai se vitio, e mafai ona e faaalia i le Initoneti e faaaoga ai le sootaga e le manaomia ai se uaea i la outou faletapuai, pe afai e mafai.
O a nisi mea e mafai ona aafia ai au?
E mafai faapefea ona fesoasoani ia te au le Sau, Mulimuli Mai ia te Au o se matua?
Ua valaaulia e le Sau, Mulimuli Mai ia te Au le autalavou e faasoa atu ma o latou aiga mea o loo latou aoaoina. A o e tuuina atu i lau fanau avanoa e faia ai, o le a tuputupu ae lo latou faatuatua, molimau, ma le tomai e faasoa atu ai le talalelei.
E mafai foi ona e aapa atu i faiaoga ma taitai ina ia fesoasoani ia i latou ia malamalama atili i mea e manaomia e a outou fanau ina ia mafai ona latou tuufaatasia a latou lesona e tusa ai ma nei manaoga. O loo maua vitio mo le autalavou ma matua i le lds.org/youth/learn.
E mafai faapefea ona fesoasoani ia te au le Sau, Mulimuli Mai ia te Au i le avea ai ma se umia le Perisitua Arona po o se tamaitai talavou?
E valaaulia e le Sau, Mulimuli Mai ia te Au outou ina ia tauave le tiutetauave faaletagata lava ia mo le aoaoina—e ala i le sau saunia i le vasega ina ia aoaoina, suesue i tusitusiga paia ma upu a perofeta, fai ni fesili, aoao atu ma faamatala ia upumoni o le talalelei i au uo ma aiga, ma faasoa atu le auala o loo musuia ai e le talalelei lou olaga.
O le a tuputupu ae lau molimau ao e galue i mea sa e aoaoina ma faatulaga ni vaisu amiotonu, e aofia ai le tatalo a oe lava ia ma suesue i tusitusiga paia, ola i tulaga faatonuina o le Ekalesia, ma valaaulia isi e ola i le talalelei e ala i upu ma faataitaiga.
E mafai ona e maua vitio lea e faalauiloa i le autalavou le Sau, Mulimuli Mai ia te Au.
E mafai faapefea ona fesoasoani ia te au le Sau, Mulimuli Mai ia te Au i le avea ai ma se faiaoaga seminare?
O le a faaauau pea ona aoao atu e le seminare ia mau i le faatulagaga e faaaoga ai tusi lesona a le seminare, ae ua fautuaina outou ina ia faamasani i le Sau, Mulimuli Mai ia te Au ina ia tou silafia mea o loo aoaoina ma lagonaina e le autalavou ia latou korama ma vasega i Aso Sa. Po o le a lava le tulaga e mafai ai, e ao i faiaoga seminare ma taitai o le uarota ma faiaoga ona faamalosia taumafaiga a le tasi ma le isi ina ia faamalosia ai le autalavou.
O a ni faamaopoopoga e manaomia ona faia?
O a auala e tatau ona faamaopoopo ai e faiaoga a latou taumafaiga?
O le fesoasoani atu i le autalavou ina ia liua e manaomia ai taumafaiga tuufaatasi a faiaoga uma a le autalavou (Perisitua Arona, Tamaitai Talavou, Aoga Sa, ma le seminare). E tatau ona latou fefautuaai faatasi e uiga i mea e manaomia e le autalavou ma faataga nei talanoaga e fesoasoani e fuafua ai mea e aoao atu. E mafai ona fuafua faiaoga e faamaopoopo a latou lesona faalevaiaso e faateleina ai lo latou mataalia mo talavou taitasi ma vasega taitasi. E mafai foi ona latou faamaopoopo e faasoa atu manatu ma metotia faafaiaoga.
E mafai faapefea ona fesootai le Sau, Mulimuli Mai ia te Au i le Mutuale?
Ua fautuaina taitai e fuafua ni gaoioiga o Mutuale e faatatau i autu faaleaoaoga faavae faalemasina o i le Sau, Mulimuli Mai ia te Au. O nei gaoioiga o le a tuuina atu ai i le autalavou ni avanoa e faaaoga ai mea sa latou aoaoina i Aso Sa. I nisi tulaga, o gaoioiga o loo fautuaina atu i otootoga mo le aoaoina e mafai ona talafeagai mo Mutuale.

robotstxt: allowed

filter: keep


text:
Matagofie taumafaiga alii 10 tausaga i tauvaga si’isi’i u’amea mamafa
O le alii o Anahkena Willie Faagu mai le au siisii u’amea mamafa a Amerika Samoa, na malaga atu i le taamilosaga a le Oceania (Oceania & Commonwealth Championship) sa talimalo ai Samoa, o se ulua’i ali’i talavou lea ua tausinio i ni taamilosaga fa’avaomalo i totonu o le Pasefika.
O le alii o Anahkena, e 10 ona tausaga ma o lo o aoga o ia i le Aoga Tulaga Muamua a Tafuna i le taimi nei, sa tauva o ia i le paga o le 50kg ma sui mai atunuu e pei o Niu Sila, Ausetalia ma Kiripati.
Na faaalia e lona tama, o ia foi lea o le faiaoga a le au siisii a Amerika Samoa, susuga Lopesi Faagu, e 12 tausaga e amata ai ona tauva se tasi i taaloga siisii, peitai sa talia e le pulega o le taamilosaga ia Anahkena, ona o lo’o ia te ia le faanaunauga e fia avea ma tama siisii i le lumanai.
“O Anahkena lava le ulua’i ali’i laititi ua faamauina le tauva ai i taamilosaga siisii u’amea mamafa i le Pasefika, ma o se tulaga fo’i lea e mitamita ai lo tatou atunuu, ona o le alualu i luma o le taleni a ana tama fanau,” o le saunoaga lea a Faagu.
Na taua e le alii faiaoga, sa manaia le tulaga na i ai le sii a Anahkena i Apia, sa to’atele foi nisi o le pulega na molimauina ana taumafaiga, e ui e le’i manuia sana taumafaiga mo se pine.
Mai i le to’afitu na si’i malaga atu, e to’alua alii na maua a la pine apa memea. O i laua na maua a la pine e aofia ai James Satila lea na sii i le aupaga o le 85kg ma Vainuupo David Jungblut na tauva i le aupaga o le 105kg.
O le taamilosaga lenei na tau saili ai ni sui o le Pasefika e aveina atu i le Olimipeka i Lonetona i le fa’ai’uga o le tausaga nei.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Faatuatua, aiga, ma le toomaga—o nei upu faigofie e tolu ua faamatala ai le silasila mamao a perofeta mo tamaitai i le Ekalesia.
I tausaga talu ai nei, sa uunaia ai au ou te talanoa soo atu e uiga i le Aualofa—o ona faamoemoega ma uiga auaumama,1 o le taua o lona talafaasolopito,2 o lana galuega ma le faipaaga ai ma epikopo ma korama a le Perisitua Mekisateko.3 E foliga mai ua taua nei ona taulai atu sina gauai i le silasila mamao a perofeta e faatatau i le Aualofa.4
Pei lava ona faaauau pea e perofeta a le Alii ona aoao atu i toeaina ma faitaulaga sili i o latou faamoemoega ma tiute, ua faapena foi ona latou faasoa mai la latou silasila mamao mo tuafafine o le Aualofa. Mai a latou fautuaga, ua manino ai o faamoemoega o le Aualofa o le faateleina lea o le faatuatua ma le amiotonu o le tagata lava ia, faamalolosia auaiga ma aiga, ma sailia ma fesoasoani ia i latou e le tagolima. Faatuatua, aiga, ma le toomaga—o nei upu faigofie e tolu ua faamatala ai le silasila mamao a perofeta mo tuafafine i le Ekalesia.
Talu mai le amataga o le Toefuataiga, o faasoa mai e perofeta la latou silasila mamao i tamaitai malolosi, faamaoni, ma tumu i le faamoemoe, o ē malamalama i lo latou taua e faavavau ma lo latou faamoemoega. Ina ua faatuina e le Perofeta o Iosefa Samita le Aualofa, sa ia faatonuina lona uluai peresitene e “pulefaamalumalu i lenei sosaiete, i le tausiga o e matitiva—faatautaia mea latou te mananao ai, ma vaavaai mataupu eseese a lenei faalapotopotoga.”5 Na ia silasila mamao i le faalapotopotoga o se “sosaiete filifilia faapitoa, e vavaeese mai mea leaga uma o le lalolagi.”6
Sa aoaoina e Polika Iaga, le Peresitene lona lua o le Ekalesia ona fesoasoani ma le Korama a Aposetolo e Toasefululua e faatonu epikopo e “tuu atu i [tuafafine] e faatulaga ia Aualofa i uarota taitasi.” Sa ia faaopoopo atu, “Atonu e manatu nisi e le taua lenei mea, ae e leai.”7
Mulimuli ane, na saunoa Peresitene Iosefa F. Samita e faapea, a faatusatusa i faalapotopotoga faalelalolagi, lea e “fai e tamaloloa po o fafine foi,” o le Aualofa “na faia faalelagi, pulea faalelagi, faatuina faalelagi, ma faauuina faalelagi e le Atua.”8 Na ta’u atu e Peresitene Iosefa Filitia Samita i tuafafine, “ua tuuina atu ia i latou le mana ma le pule e faia ai mea tetele silisili.”9 Na ia saunoa, “O outou o sui auai o le faalapotopotoga silisili a tamaitai i le lalolagi, o se faalapotopotoga o se vaega taua o le malo o le Atua [i le] lalolagi ma lea ua mamanuina ma faagaoioia e fesoasoani ai i ona sui auai faamaoni ia maua le ola e faavavau i le malo o lo tatou Tama.”10
O Se Lalolagi Lautele o Uunaiga
O tausaga taitasi, e fiaselau afe tamaitai ma tamaitai talavou e avea ma vaega o lenei “li’o o le usoga a tamaitai” ua matua faateleina lava.11 A oo ina avea ma se sui auai, po o fea lava e nofo ai se tuafafine ma po o fea foi e galue ai, o ia lava o se sui auai i le mafutaga a le Aualofa.12 Ona o le taua o faamoemoega o le Aualofa, o lea ua faaalia ai e le Au Peresitene Sili lo latou naunautaiga ia amata e tamaitai talavou la latou tapenaga mo le Aualofa a o lei taitai ona atoa lo latou tai 18 tausaga.13
O le Aualofa e le o se polokalama. O se vaega aloaia o le Ekalesia a le Alii lea ua “faauuina faalelagi e le Atua” e aoao ai, faamalolosia, ma musuia ia tuafafine i lo latou faamoemoega e tusa ai ma le faatuatua, aiga, ma le toomaga. O le Aualofa o se ala lea o le olaga mo tamaitai o le Au Paia o Aso e Gata Ai, ma o lana uunaiga, e sili mamao le mea e oo atu i ai i taimi uma nai lo o se vasega o le Aoga Sa po o se mafutaga faaagafesootai. E mulimuli i le mamanu o soo tamaitai o e sa auauna faatasi ma le Alii o Iesu Keriso ma Ana Aposetolo i Lana Ekalesia anamua.14 Ua aoaoina i tatou e faapea “o se matafaioi a se tamaitai le avea o se vaega o lona olaga le amiomama lea o loo faamalosia e le Aualofa, e faapei foi o le matafaioi a alii le galueaiina i o latou olaga o mamanu o le amio o loo faamalosia e le perisitua.”15
Ina ua faatuina e le Perofeta o Iosefa Samita le Aualofa, sa ia aoaoina ia tuafafine e tatau ona latou “avatu le toomaga i e matitiva” ma “laveai agaga.”16 I lo latou tiutetauave e “laveai agaga,” ua faatagaina ai tuafafine e faatulaga ma auai i se lalolagi lautele o uunaiga. Sa vaetofia le uluai peresitene o le Aualofa e aoao atu tusitusiga paia, ma o loo tauaveina pea e le Aualofa se tiute taua o le aoao atu i le Ekalesia a le Alii. Ina ua ta’u atu e Iosefa Samita i tuafafine, o le faalapotopotoga a le Aualofa o le a saunia ai i latou mo “avanoa, faamanuiaga ma meaalofa o le Perisitua,”17 sa tatala atu le galuega a le Alii o le faaolataga ia i latou. O le laveai o agaga e aofia ai le faasoa atu o le talalelei ma le auai i le galuega faafaifeautalai. E aofia ai le punouai i le galuega o malumalu ma le talafaasolopito o aiga. E aofia ai le faia o mea uma e mafai ia faalagolago ai le tagata ia te ia lava i le faaleagaga ma le faaletino.
Sa tautino atu e Elder John A. Widtsoe e ofo atu e le Aualofa le “toomaga mai le matitiva, toomaga i e mama’i, toomaga i e faaletonu, toomaga mai le valea—toomaga mai mea uma e faalavelavea ai le olioli ma le alualu i luma o tamaitai. Se tiutetauave ina a matagofie!”18
Sa faatusaina e Peresitene Boyd K. Packer le Aualofa i “se pa e puipuia ai.”19 O le tiutetauave e puipuia tuafafine ma o latou aiga ua faateleina ai le tausiga matagofie ma le auaunaga a faiaoga asiasi, ma o se faatinoga o lo tatou naunautai e manatua a tatou feagaiga ma le Alii. O le avea ai ma “auauna i e matitiva ma e puapuagatia,” tatou te galulue soosoo tauau ai ma epikopo e vaavaaia manaoga faaletino ma faaleagaga o le Au Paia.20
Na saunoa Peresitene Spencer W. Kimball: “E toatele tuafafine o loo ola i ofu masaesae—ofu masaesae faaleagaga. Ua ia i latou le aia tatau i ofutalaloa matagofie, ofutalaloa faaleagaga. … O lo outou avanoa lea e o atu ai i fale ma avatu ofutalaloa e sui a’i ofu masaesae.”21 Na faasoa mai e Peresitene Harold B. Lee le faaaliga lenei. Na ia saunoa: “Pe le o mafai ona outou vaai i le mafuaaga na tuu ai e le Alii i luga o le … Aualofa e asiasi i nei aiga? Aua, i tafatafa o le Matai lava ia, e leai nisi o i [le] Ekalesia e sili atu ona manaia lana pa’i atu, sili atu ona atoa le malamalama i loto ma olaga o nei tagata.”22
Na lapataia e Peresitene Iosefa F. Samita ia tuafafine o le Aualofa ma o latou taitai, ma faapea atu sa le’i manao o ia e “vaai atu i le taimi o le a mulimuli ai le Aualofa, pe feleilogaa’i ma leiloa ai lo latou lava faasinomaga ina ua feleilogaa’i … ma faalapotopotoga e faia e tamaitai.” Ua faamoemoeina e ia tuafafine “e taimua i le lalolagi … aemaise o tamaitai o le lalolagi, i mea uma e mama, o mea uma e faale-Atua, o mea uma e siitia ma e mama a’ia’i i le fanauga a tagata.”23 O lana fautuaga na faamamafaina ai le poloaiga ia faaitiitia tu ma agaifanua masani, o autu, ma tifiga ma faiga ua mafuli atu i ai, ae tuu i ai faatinoga e ogatusa ma faamoemoega o le Aualofa.
O taitai e sailia faaaliga ma mafai ona faamautinoa o fonotaga uma, o lesona, o vasega, o gaoioiga, ma taumafaiga a le Aualofa e faataunuu ai faamoemoega na ala ai ona faatulaga. O agafesootai, o faauoga, ma le tutu faatasi lea tatou te mananao ai, o taunuuga matagofie ia o le galulue faatasi ma le Alii i Lana galuega.
Faataunuuina o le Silasila Mamao a Perofeta
Na molimau mai talu ai nei Peresitene Thomas S. Monson ma ona fesoasoani “sa toefuatai mai e le Alii le atoaga o le talalelei e ala mai i le Perofeta o Iosefa Samita ma o le Aualofa o se vaega taua lea o lena toefuataiga.” E avea o se faamaoniga o lo latou naunautai ia faasaoina le “talatuu mamalu” o le Aualofa, o lea na lolomi ai talu ai nei e le Au Peresitene Sili ma tufatufa i le lalolagi atoa le O Afafine i Lo’u Malo: O Le Talafaasolopito ma le Galuega a le Aualofa. I totonu o itulau o lena tusi, e mafai ona tatou maua ai mamanu ma faataitaiga o uso ma tuagane o loo galulue faapaaga i aiga ma le Ekalesia, ma e mafai ona tatou aoaoina mataupu faavae e uiga i lo tatou faasinomaga, o mea tatou te talitonu i ai, ma mea e tatau ona tatou puipuia. Sa faamalosiauina i tatou e le Au Peresitene Sili e suesue i lenei tusi taua ma “faataga ona upumoni faavavau ma faataitaiga musuia e uunaia ai [o tatou] olaga.”24
A ogatusa ia tamaitai ma faamoemoega o le Aualofa, o le a faataunuuina le silasila mamao a perofeta. Na saunoa Peresitene Kimball, “O loo i ai se mana i lenei faalapotopotoga [a le Aualofa] e lei atoatoa ona faaaoga e faamalolosia ai aiga o Siona ma fausia ai le Malo o le Atua—ma o le a le atoatoa lava vagana ai ua maua e tuafafine ma perisitua le vaaiga mamao i le Aualofa.”25 Na ia valoia o le “tele o le faatupulaia o le Ekalesia i aso e gata ai, o le a oo mai ona o le toatele o tamaitai lelei o le lalolagi (lea e tele lava ina i ai se lagona loloto o le faaleagaga) o le a aumaia i le Ekalesia i ni aofaiga tetele. O le a tupu lenei mea i le tulaga e … vaaia ai tamaitai o le Ekalesia e manino ma tulaga ese—i tulaga fiafia—mai tamaitai o le lalolagi”26
Ou te faafetai i le silasila mamao a perofeta e faatatau i le Aualofa. O a’u, e faapei foi o Peresitene Gordon B. Hinckley, “ua faatalitonuina au e leai lava se isi faalapotopotoga i se isi mea e faatusalia le Aualofa a lenei Ekalesia.”27 O lo tatou tiutetauave i le taimi nei le faaogatusa o i tatou lava ma le silasila mamao a perofeta e faatatau i le Aualofa, a o tatou saili e faateleina le faatuatua, faamalolosia aiga, ma tuuina atu le toomaga.
Ou te faaiu atu i upu a Peresitene Lorenzo Snow: “O le lumanai o le [Aualofa] e tumu i folafolaga. A o faatupulaia le Ekalesia, o le a matua faateleina le aoga o le Aualofa, ma o le a sili atu ona mamana mo le lelei nai lo le taimi ua tuanai.”28 I uso o loo fesoasoani i le faalauteleina o le malo o le Atua, na ia saunoa ai, “Talu ai ua fai lo outou sao i nei galuega, o lea e le taumate foi o le a maua la outou vaega i le manumalo o le galuega faapea i le faaeaga ma le mamalu o le a tuu atu e le Alii i Ana fanau faamaoni.”29 Ou te molimau atu foi i lenei vaaiga mamao i le suafa o Iesu Keriso, amene.
Quellenangaben anzeigen
-
1. Tagai Julie B. Beck, “Faataunuuina o le Faamoemoega o le Aualofa,” Liahona, Nov. 2008, 108–11.
-
2. Tagai Julie B. Beck, BYU Women’s Conference address (29 Ape., 2011), http://ce.byu.edu/cw/womensconference/archive/2011/pdf/JulieB_openingS.pdf; “O Le Mea Ou Te Faamoemoe o le a Malamalama ai Fanau Teine (ma Fanau Tama) a La’u Fanau e uiga i le Aualofa,” Liahona, Nov. 2011, 109–13; “O Le Aualofa: O Se Galuega Paia,” Liahona, Nov. 2009, 110–14.
-
3. Tagai Julie B. Beck, “Why We Are Organized into Quorums and Relief Societies” (lauga i se faigalotu a le Iunivesite o Polika Iaga i le aso 17 Ian., 2012), speeches.byu.edu.
-
4. O lenei savali e le o se iloiloga atoa o saunoaga faaperofeta uma e faatatau i le Aualofa. Ua na o se faataitaiga o o latou vaaiga mamao ma taitaiga. O Afafine i Lo’u Malo: O Le Talafaasolopito ma le Galuega a le Aualofa, o lipoti o konafesi, ma isi lomiga o le Ekalesia o loo i ai aoaoga e tele i lenei mataupu.
-
5. Iosefa Samita, i le O Afafine i Lo’u Malo: O Le Talafaasolopito ma le Galuega a le Aualofa (2011), 13.
-
6. Iosefa Samita, i le O Afafine i Lo’u Malo, 15.
-
7. Polika Iaga, i le O Afafine i Lo’u Malo, 45.
-
8. Iosefa F. Samita, i le O Afafine i Lo’u Malo, 72.
-
9. Iosefa Filitia Samita, i le O Afafine i Lo’u Malo, 153.
-
10. Iosefa Filitia Samita, i le O Afafine i Lo’u Malo, 105.
-
11. Boyd K. Packer, i le O Afafine i Lo’u Malo, 91.
-
12. Tagai Boyd K. Packer, “O Le Li’o o Tuafafine,” Ensign, Nov. 1980, 110.
-
13. Tagai i tusi a le Au Peresitene Sili, 19 Mat., 2003, ma le 23 Fep., 2007.
-
14. Tagai i le O Afafine i Lo’u Malo, 3–6.
-
15. Boyd K. Packer, i le O Afafine i Lo’u Malo, 16.
-
16. Iosefa Samita, i le O Afafine i Lo’u Malo, 17.
-
17. Iosefa Samita, i le History of the Church, 4:602.
-
18. John A. Widtsoe, i le O Afafine i Lo’u Malo, 26.
-
19. Boyd K. Packer, Ensign, Nov. 1980, 110.
-
20. Iosefa Filitia Samita, i le O Afafine i Lo’u Malo, 153.
-
21. Spencer W. Kimball, i le O Afafine i Lo’u Malo, 120.
-
22. Harold B. Lee, “The Place of Relief Society in the Welfare Plan,” Relief Society Magazine, Tes. 1946, 842.
-
23. Iosefa F. Samita, i le O Afafine i Lo’u Malo, 72.
-
24. O Le Au Peresitene Sili, i le O Afafine i Lo’u Malo, ix.
-
25. Spencer W. Kimball, i le O Afafine i Lo’u Malo, 142.
-
26. Spencer W. Kimball, i le O Afafine i Lo’u Malo, 103.
-
27. Gordon B. Hinckley, i le O Afafine i Lo’u Malo, 172.
-
28. Lorenzo Snow, i le O Afafine i Lo’u Malo, 19.
-
29. Lorenzo Snow, i le O Afafine i Lo’u Malo, 7.


text:
I le avea ai ma alii o le perisitua, ua ia i tatou se matafaioi taua e faia i le malo, i le aiga, ma i le Ekalesia.
Uso e, ua tele mea ua ta’u mai ma sa tusia i tausaga e lei leva atu e uiga i luitau o alii ma tama. O ni nai faataitaiga o ulutala o tusi, mo se faataitaiga, e aofia ai le Why There Are No Good Men Left (Aisea E Le o Toe I Ai ai ni Alii Lelei o Totoe), The Demise of Guys (O Le Tafiesea o Alii), The End of Men (O Le Mutaaga o Alii), Why Boys Fail (Aisea e Toilalo ai Tama), ma le Manning Up (Ia Faatamatane). O le mea e mataina ai, o le tele o nei tusi e foliga mai sa tusiaina e tamaitai. I soo se tulaga lava, o se autu taatele i nei iloiloga e faapea i le tele o atunuu i aso nei o loo maua ai e alii ni savali fenumiai ma feteenai e uiga i a latou matafaioi ma le taua i malo.
Sa faauigaina e le tusitala o le Manning Up i le ala lenei: “Ua toetoe lava o se tulafono o tagata i le lalolagi atoa e faapea a o avea teineiti ma ni tamaitai e ala i le ausiaina faigofie o le matua faaletagata i le tulaga faaletino, e ao foi ona pasia e tama se suega. E manaomia ona latou faaalia le lototele, le malosi ma le gafatia faaletino, po o le poto masani i tomai talafeagai. O le sini ina ia faamaonia lo latou gafatia o ni leoleo o tamaitai ma fanau; o la latou matafaioi faaagafesootai autu lava lea o loo i ai i taimi uma. Peitai, o aso nei i le alulau i luma o tamaitai i se tamaoaiga lelei, o tane ma tamā e tausi i aiga ua avea nei ma se filifiliga, ma o uiga lelei o alii ia e manaomia e faatino ai la latou matafaioi—lototele, taliaina o luitau e aunoa ma le faitio, lototoa, faamaoni a’ia’i i le va faaleulugalii—ua pasiā ma ua fai si maasiasi.”1
I lo latou naunautai e siitia ia avanoa mo tamaitai, o se mea tatou te viia, o loo i ai i latou e faamaasiasia alii ma o latou sao. E foliga mai latou te mafaufau i le olaga o se tauvaga i le va o alii ma tamaitai—lea e tatau ai i se tasi ona puleaina le isi, ma o le taimi nei o le taimi o tamaitai. O nisi e finau mai o se galuega o se mea aupito taua lea ma o le faaipoipoga ma fanau e tatau ona fai i ai se filifiliga pe leai. O le mea lea, aisea tatou te manaomia ai alii?2 I le tele o ata tifaga a Hollywood, ata o le TV ma keipo, e oo lava i faasalalauga faapisinisi, ua faaalia ai lava alii o ni tagata e leai ni tomai, e moto le tofā, po o ni tagata manatu faapito. O lenei aganuu o alii toilalopopo o loo i ai se aafiaga faataumaoi.
Mo se faataitaiga, i le Iunaite Setete ua lipotia mai e faapea: “Ua sili atu lava faatinoga a teine nai lo tama i le taimi nei i tulaga uma, mai lava i aoga amata e oo atu i aoga faauu. E oo atu i le vasega valu, mo se faataitaiga, e na o le 20 pasene ia tama e atamamai e tusitusi ma le 24 pasene e atamamai e faitau tusi. O togi o suega ulufale i kolisi i Amerika (SAT) a alii talavou, i le taimi nei, i le 2011 o togi aupito sili ia ona leaga ua latou oo i ai i totonu o le 40 tausaga. O tama e foliga mai e 30 pasene e le uma le aoga maualuga ma le kolisi nai lo teine. … Ua valoia e faapea e oo atu i le 2016, o le a mauaina e tamaitai le 60 pasene o faailoga tagata malaga, 63 pasene o matuaofaiva, ma le 54 pasene o faailoga faafomai. E lua vaetolu o tamaiti aoga o loo i ai i aoaoga mo manaoga faapitoa, o alii.”3
Ua taliaina e nisi alii ma tamaitai ni savali le lelei e fai ma se ‘alofaga e aloese ai mai tiutetauave ma lē tuputupu ae ai lava. I se matauga lea e tele ina avea ma se faamatalaga talafeagai, sa saunoa i ai se polofesa o se tasi o iunivesite, “E o mai i totonu o le vasega alii ma o latou pulou pesipolo e faaū i tua ma [la latou] ‘alofaga [pasiā] ‘ua ‘ai e le komepiuta la’u galuega na fai i le fale.’ I le taimi lena, o loo siaki ai e tamaitai a latou fuafuaga o le aso ma fesili mai mo ni fautuaga mo ni aoga faaloia.”4 Sa faailoa mai e se tasi o tamaitai e iloiloa ata tifaga lea manatu taufaifai e faapea “o le a le mea tatou te faalagolago ai fua i alii, pe afai tatou te manuia ma filifili e maua se paaga, ia tau lava o lena—se paaga. O se tasi e tu i lona lava tulaga faataumamao e pei ona ia faamamaluina ai o tatou lava ia tulaga.”5
Uso e, e le mafai ona tatou oo i lenei tulaga. I le avea ai ma alii o le perisitua, ua ia i tatou se matafaioi taua e faia i le malo, i le aiga, ma i le Ekalesia. Ae e tatau ona avea i tatou ma alii e mafai ona faatuatuaina e tamaitai, e mafai ona faatuatuaina e fanau, ma e mafai ona faatuatuaina e le Atua. I le Ekalesia ma le malo o le Atua i nei aso e gata ai, e le mafai ona i ai ia i tatou ni tama ma ni alii e tautevateva. E le mafai ona ia i tatou ni alii talavou e leai se amio pulea ma ola e tau lava ina ia faafiafiaina. E le mafai ona ia i tatou ni alii talavou matutua e le iloa po o le a le mea e fai i lona olaga, o ē e le manatu mamafa i le faia o ni aiga ma faia se saofaga moni lava i lenei lalolagi. E le mafai ona ia i tatou ni tane ma ni tamā e toilalo e tuuina atu le taitaiga faaleagaga i le aiga. E le mafai ona ia i tatou ni ē o umiaina ma faaaogaina le Perisitua Paia, e tusa ma le Faatulagaga a le Alo o le Atua, e faamaumau lo latou malosi i ponokalafi pe faaalu o latou olaga i luga o Initoneti (o le mea moni lava, ua avea ma o o le lalolagi, ae ua le o i ai i totonu o le lalolagi).
Uso e, o loo i ai se tatou galuega e fai.
Alii talavou, e manaomia ona outou lelei i le a’oga ona faaauau ai lea o a outou a’oga pe a uma aoga maualuluga. O nisi o outou o le a mananao e faaauau suesuega i iunivesite ma ni galuega i pisinisi, faatoaga, malo, po o isi matata. O nisi o le a lelei atu i le tusiata, musika, po o le faiaoga. O isi o le a filifilia se galuega faamiliteli pe aoao foi se tomai faalematata. I le aluga o tausaga, sa i ai ni alii vane mamanu sa galulue i ni galuega faatino toe faafou ma faaleleia i lo’u fale, ma sa ou faamemelo i le tomai o nei alii ma lo latou gafatiaina o galuega mamafa. Po o le a lava le matata e te filifilia, e taua le lava o lou tomai i na matata ina ia mafai ai ona e tausia se aiga ma faia se saofaga mo le lelei i lou nuu ma lou atunuu.
E le i leva atu na ou matamata ai i se ata sa faaali ai se aso i le olaga o se alii talavou e 14 tausaga le matua i Initia. E alapo o ia ma galue i le tele o itula i ni galuega se lua, a o lei alu i le aoga ma le tuua o le aoga, i le ono ma le afa aso i le vaiaso. O lana tupe maua e saofaga i se vaega tele o tupe maua a lona aiga. E telea’i atu o ia i le fale i lana uila tuai mai lana galuega lona lua i le po ma taumafai e faaofiofi ni nai itula e fai ai ana meaaoga a o lei palasi atu i lona moega i le fola ma moe ai i le va o nai ona tei ua momoe pe tusa o le sefulutasi i le po. E ui ou te lei feiloai lava ia te ia, ae ou te lagona le mitamita ia te ia mo lona filiga ma le lototele. O loo ia faia le mea sili na te mafaia i ana punaoa ma avanoa faatapulaa, ma o ia o se faamanuiaga i lona aiga.
Ia te outou alii matutua—tama, tagata nofofua matutua, taitai, faiaoga o aiga—ia avea outou ma ni faataitaiga agavaa ma fesoasoani atu i le tupulaga faiae o tama ia avea ma ni alii. Aoao ia i latou ni tomai faaagafesootai atoa ai ma nisi tomai: o auala e auai ai i se talanoaga, o auala e faamasani ai ma fegalegaleai ai ma isi, o auala e fesootai atu ai i tamaitai ma teineiti, o auala e auauna atu ai, o auala e toaaga ai ma olioli i gaoioiga faafiafia, o auala e tulitulimatagau ai mea e fiafia i ai e aunoa ma le avea o na mea ma vaisu, o auala e faasa’o ai ni mea sese ma faia ai ni filifiliga lelei atu.
Ma ia te outou uma o loo faafofoga mai, po o fea lava e oo atu ai lenei savali ia te outou, ou te faapea atu e pei ona fetalai atu ai Ieova ia Iosua, “Ia e faamalosi ma lototele” (Iosua 1:6). Ia lototele ma saunia i le mea sili e te mafaia, po o a lava ou tulaga. Ia saunia e avea ma se tane ma se tama lelei; saunia e avea ma se tagatanuu lelei ma galue malosi; saunia e auauna atu i le Alii, le ana le perisitua o loo e umiaina. Po o fea lava le mea o e i ai, o loo silafia lava oe e le Tama Faalelagi. E le o tuua na o oe, ma o loo ia te oe le perisitua ma le meaalofa o le Agaga Paia.
I le tele o nofoaga o loo manaomia ai outou, o se tasi o na nofoaga e aupito sili ona taua, o lau korama o le perisitua. Tatou te manaomiaina ni korama e tuu atua le faafailelega faaleagaga i uso i le Aso Sa ma o loo auauna atu foi. Tatou te manaomiaina ni taitai o korama o e o loo taulai atu i le faia o le galuega a le Alii ma le lagolagoina o uso o le korama ma o latou aiga.
Mafaufau i le galuega faafaifeautalai. Alii talavou, e leai se taimi e tatau ona outou faamaimaua. E le mafai ona e faatali seia e 17 pe 18 ona faatoa e manatu mamafa lea i ai. E mafai ona fesoasoani korama o le Perisitua Arona i o latou uso ia malamalama i le tautoga ma le feagaiga o le perisitua ma ia saunia mo le faauuga e avea o ni toeaina, e mafai ona latou fesoasoani ia i latou ia malamalama ma saunia mo sauniga o le malumalu, e mafai ona latou fesoasoani ia i latou ia saunia mo ni misiona faamanuiaina. E mafai ona fesoasoani korama o le Perisitua Mekisateko ma le Aualofa i matua ia saunia ni faifeautalai o ē e talitonu i le Tusi a Mamona, o e o le a o atu i le galuega ua tuuto atoa atu i ai. Ma i uarota taitasi ma paranesi, e mafai e korama lava ia e tasi ona taitaia se faamaopoopoga anoa faatasi ma faifeautalai faamisiona o loo auauna ai iina.
O se galuega autu fesootai lea e taoto i luga o tauau o le au perisitua, o le valaau lea a le Faaola, sa toe ta’ua e Peresitene Thomas S. Monson, ia laveai mai i latou ua se ese mai le talalelei po o ē ua o ese ona o soo se mafuaaga. Ua tele se faamanuiaga ofoofogia ua tatou maua i lenei taumafaiga, e aofia ai galuega silisili a alii talavou. O se korama o le Perisitua Arona i le Uarota Sipaniolo a Rio Grande i Albuqueque, i Niu Mekisiko, sa fefautuaai faatasi po o ai e mafai ona latou toe faafoi maia ma i le avea ai ma se vaega sa latou o ai ma asiasi ia i latou taitoatasi. Sa fai mai se tasi, “Ina ua latou tutu mai i lo’u faitotoa, sa ou lagonaina lo’u taua,” ma sa fai mai foi le isi, “Sa lagona le fiafia i lo’u loto ona ua manao moni lava se tasi ia te au e sau i le lotu; ua faaosofia ai lava au e sau loa i le lotu.” Ina ua valaaulia e uso o le korama se alii talavou se tasi e toe foi mai, sa latou talosagaina o ia e o mai ma i latou i le isi asiasiga e sosoo ai, ma sa ia sau. Sa le gata ina latou valaaulia o ia e auai i le lotu; ae sa latou vave faia o ia e avea ma se vaega o le korama.
O se isi galuega faaleperisitua faigata ae e faaosofia, o talafaasolopito o aiga ma galuega faalemalumalu. Faatalitali mo se tusi a le Au Peresitene Sili, e le o toe mamao ae taunuu atu, o loo toe avatu ai le valaau faafouina ma le vaai mamao maualuga i lenei vaega taua o le galuega e tatau ona tatou faia.
E fatuina foi e le matou korama se lagolagosua lotogatasi faaleusoga. Sa saunoa mai Peresitene Gordon B. Hinckley i se tasi taimi: “O le a avea ma se aso ofoofogia, ou uso e—o le a avea ma se aso o le faataunuuga o faamoemoega o le Alii—pe a oo ina avea o tatou korama a perisitua ma taula o le malosiaga i alii uma e i ai iina, pe a mafai e ia alii taitoatasi ona fai atu ma le talafeagai, ‘O au o se uso o se korama o le perisitua o Le Ekalesia a Iesu Keriso o le Au Paia o Aso e Gata Ai. Ou te tu atu ua saunia e fesoasoani i ou uso i o latou manaoga uma, ona ou te talitonu foi ua latou tutu e sauni e fesoasoani mai ia te au i ou foi manaoga. … O le galulue faatasi, e mafai ona tatou tutu ai, e aunoa ma le maasiasi ma e aunoa ma le fefe, e tetee atu i matagi uma o faigata e ono pesi mai, e tusa lava pe faaletamaoaiga, faaagafesootai, pe faaleagaga.’”6
Po o a lava a tatou taumafaiga silisili, e le sologa lelei lava mea i taimi uma e pei ona tatou fuafuaina, ma o se “matagi o faigata” patino lea e mafai ona oo mai i le olaga o se alii, o le le faigaluega. Sa taua i se tamaitusi tuai o le uelefea a le Ekalesia e faapea, “O se tagata e le faigaluega e faapitoa le popole i ai o le Ekalesia ona, ua aveesea mai lona tofi, ua tofotofoina o ia e pei o Iopu sa tofotofoina—mo lona faamaoni. A o faasolo atu mai aso i vaiaso ma masina e oo lava i tausaga o faigata, e faatupulaia foi le loloto o le tiga. … E le mafai ona faamoemoe le Ekalesia e laveai se tagata i le Aso Sa pe afai o le vaiaso atoa sa oo ai i tofotofoga tuga ae leai sana lava galuega na faia i ai.”7
Ia Aperila 2009, sa faamatala ai e Richard C. Edgley lē sa avea muamua ma fesoasoani i le Au Epikopo Pulefaamalumalu le tala o se korama lelei tele sa faia se faatinoga e fesoasoani ai i se uso o le korama sa le toe faigaluega:
“O Phil’s Auto o Centerville, Iuta, o se molimau o mea e mafai ona ausia e taitai peirisitua ma se korama. O Phil o se uso o se korama a toeaina ma sa galue o se enisinia i se fale enisinia taavale i le lotoifale. Ae paga lea, o le fale enisinia sa faigaluega ai Phil sa oo i ni faafitauli tautupe ma sa ao ai ona latou faamaloloina ia Phil mai lana galuega. Sa matua lofituina o ia i lea mea na tupu.
“I le faalogo ai i le leai o se galuega a Phil, sa iloilo ai ma le agaga tatalo e lana epikopo, o Leon Olson, ma lana au peresitene o le korama a toeaina ni auala e mafai ona latou fesoasoani ai ia Phil ia toe faatulai ai mai i ona tofotofoga. I mea uma, o ia o se uso o le korama, o se uso, ma ua ia manaomia se fesoasoani. Sa latou faaiugāfonoina e manaomia e Phil ni tomai e fai ai sana lava pisinisi. Sa ofo mai se tasi o uso o le korama o loo i ai sona fale tuai lea atonu e mafai ona faaaoga e fai ma fale enisinia. Sa mafai ona fesoasoani isi uso o le korama e ao mai meafaigaluega moomia ma sapalai e faatotoga ai le fale enisinia fou. Sa toetoe lava o tagata uma o le korama na mafai ona fesoasoani e faamama lea fale tuai.
“Sa latou fefaasoaai o latou manatu ma Phil; ona latou faasoa atu lea o la latou fuafuaga i uso o le latou korama. Sa faamamaina ma faaleleia le fale tuai, sa aoina mai meafaigaluega, ma faatulaga lelei uma mea. O se faamanuiaga le Phil’s Auto ma mulimuli ane ai siitia i se fale lelei atu ma tumau—o nei mea uma sa ausia ona sa ofo atu e ona uso o le korama le fesoasoani i se taimi o faigata.”8
Ioe, e pei lava ona ta’ua soo e perofeta i le gasologa o tausaga, “O le galuega aupito sili ona taua o galuega a le Alii e te faia, o galuega ia e te faia i totonu o puipui o lou lava fale.”9 E tele se galuega tatou te faia e faamalolosia ai faaipoipoga i malo ua faateleina ai le le faatauaina o faaipoipoga ma teena ai ona faamoemoega. E tele se galuega tatou te faia i le aoaoina o a tatou fanau “ia tatalo ma savavali tonu i luma o le Alii” (MF&F 68:28). O la tatou galuega e le itiiti ifo lava nai lo le fesoasoani atu i a tatou fanau ia lagonaina se suiga o le loto po o le liua i le Alii e pei ona ta’ua manino ai i le Tusi a Mamona (tagai Mosaea 5:1–12;Alema 26). Faatasi ai ma le Aualofa, e mafai ai e korama o le perisitua ona atiae matua ma ulugalii, ma e mafai e korama ona tuuina atu faamanuiaga o le perisitua i aiga o matua nofotoatasi.
Ioe, uso e, e i ai se tatou galuega e fai. Faafetai atu mo osigataulaga o loo outou faia ma galuega lelei o loo outou faia. Faaauau pea, ma o le a faamanuiaina outou e le Alii. E i ai taimi atonu e te leiloa tonu ai le mea e fai pe ta’u atu—ae tau ina agai pea i luma. Ia amata i le faatino, ma ua faamautinoa mai e le Alii e faapea “o le a tatalaina se faitotoa aoga mo [oe]” (MF&F 118:3). Amata i le tautala atu, ma ua Ia folafola mai, “O le a le faafememeaiina [oe] i luma o tagata; aua o le a tuu atu ia te [oe] i le itula tonu lava, ioe, i le minute tonu lava, mea e te … fai atu ai” (MF&F 100:5–6). E moni lava e tele auala tatou te faatauvaa ai ma le atoatoa, ae o loo i ai so tatou Matai ua atoatoa o Ia lea na faia se Togiola atoatoa, ma ua valaau mai i Lona alofa tunoa ma Lana perisitua. Pe a tatou salamo ma faamamaina o tatou agaga, ua folafola mai ia i tatou o le a aoaoina i tatou ma faaeeina i le mana mai luga (tagai MF&F 43:16).
O loo alalaga mai le Ekalesia ma le lalolagi ma tamaitai mo ni alii, ni alii o e o loo atiina ae lo latou gafatia ma taleni, o ē e naunau e galulue, o ē o le a fesoasoani i isi ia mauaina le fiafia ma le faaolataga. O loo latou alalaga mai, “Tulai maia, Outou o alii o le Atua!”10 Ia fesoasoani mai le Atua ia i tatou ia faia. I le suafa o Iesu Keriso, amene.
Mostrar las referencias
-
1. Kay S. Hymowitz, Manning Up: How the Rise of Women Has Turned Men into Boys (2011), 16.
-
2. “Pe a e fesiligia le autalavou i aso nei po o le a se mea e avea ai i latou ma tagata matutua, toetoe lava a leai se tasi e ta’ua le faaipoipoga. E sili atu lo latou mafaufau i mataupu tau i galuega—faamaeaina o aoaoga, ola faalagolago o le tagata lava ia i ana mea tautupe, se galuega tumau—e fai ma faailoga ua taunuu. O galuega, matata, ola tutoatasi: o punavai autu nei o le faasinomaga i aso nei” (Hymowitz, Manning Up, 45). O le faamalosia o tamaitai e faaaoga lenei faiga o le tetee atu i faaipoipoga ua matua faateleina lava. Sa tusia e se tusitala o le Times of London: “E leai se tasi, po o lo’u aiga, po o ou faiaoga, sa faapea mai, ‘Oi ioe, ma le isi mea atonu e te fia manao e avea ma se ava ma se tina foi.’ Sa latou naunau tele o le a matou mulimuli i se ala fou faaonapo nei lea e taulai atu mo tulaga tutusa faaletamaoaiga o tagata uma e faapea o faamoemoega lauiloa o tupulaga o tamaitai—o le faaipoipo ma tausi se aiga—sa aveesea ma le faamoemoeina mai lo latou vaai mamao i o tatou lumanai” (Eleanor Mills, “Learning to Be Left on the Shelf,” The Sunday Times, Apr. 18, 2010, www.thetimes.co.uk; i le Hymowitz, Manning Up, 72). O se isi tusitala i lona vaitau 40 tausaga sa sii maia ni tali i se tusiga sa ia tusia e uiga i faanoanoaga o le le faaipoipo: “Ua matua faateia lava au i lou manaomia o se alii,” “Ia e naunautai oe lava ia!” “Ua matua maualalo lava le tulaga faalemafaufau ma lagona ua oo i ai lou le fiafia i mea tau mafutaga,” ma “Afai e ola ae lo’u afafine e manao i se alii i se tulaga e tai latalata i le tele o lou manao, o le a ou iloaina sa ou faia se mea sese i le tausiaina o ia” (Lori Gottlieb, Marry Him: The Case for Settling for Mr. Good Enough [2010], 55).O le tala fiafia e faapea o le tele o tagata, e aofia ai talavou matutua, e le o talitonu i savali o le le fia faaipoipo ma le le fia faia o ni aiga. “E tusa ai ma se suesuega a se tagata tomai faapitoa o mea tau le tamaoaiga i le Iunivesite o Penisilevania, i le Iunaite Setete i le 2008, o le 86 pasene o tamaitai papae e aooga i kolisi sa faaipoipo i le 40 tausaga, e faatusatusa i le 88 pasene o i latou e itiiti ifo ma le fa tausaga e sue ai se tikeri. E tali tutusa lava foi ma le aofai o alii papae e aooga i kolisi: 84 pasene o i latou sa faaipoipo i le 40 tausaga i le 2008. O le atamai taatele lava, e le lagolagoina e suesuega, i se isi ala, atonu e faapea mai o le faaipoipoga o se mea leaga lea mo tamaitai. Ae e foliga mai e le talitonu i ai ia tamaitai papae e aooga i kolisi. O i latou ia e sili atu ona manatu nai lo se isi lava vaega e faapea ‘o tagata faaipoipo i se tulaga aoao e sili atu ona fiafia nai lo tagata e le faaipoipo.’ … O le vaega aupito toatele—e 70 pasene—o tamaiti aoga o le tausaga muamua i kolisi e mafaufau o le tausia o se aiga e ‘talafeagai’ pe ‘taua tele’ i o latou lumanai” (Hymowitz, Manning Up, 173–74).
-
3. Philip G. Zimbardo and Nikita Duncan, The Demise of Guys: Why Boys Are Struggling and What We Can Do about It (2012), e-book; see the chapter “Behind the Headlines.”
-
4. Barbara Dafoe Whitehead, Why There Are No Good Men Left: The Romantic Plight of the New Single Woman (2003), 67.
-
5. Amanda Dickson, “‘Hunger Games’ Main Character a Heroine for Our Day,” Deseret News, Apr. 2, 2012, www.deseretnews.com.
-
6. Gordon B. Hinckley, “Welfare Responsibilities of the Priesthood Quorums,” Ensign, Nov. 1977, 86.
-
7. Helping Others to Help Themselves: The Story of the Mormon Church Welfare Program (1945), 4.
-
8. Richard C. Edgley, “O Le Valaau Lenei mo Oe,” Liahona, Me 2009, 54.
-
9. Aoaoga a Peresitene o le Ekalesia: Harold B. Lee (2000), 134.
-
10. “Rise Up, O Men of God,” Hymns, no. 323.


text:
SAUNI ‘TALAVALU LAITI’ TAU LE TAUA I LE APIA PARK
O ananafi na tuuvaa ese atu ai le au fili a tama aoga i lalo o le 19 tausaga le matutua, le Talavalu Laiti, mo le tauina o le taua i le taamilosaga a le Oceania U19’s Championship, lea o le a tali malo ai Samoa mo le lua vaiaso i le malae o le Apia Park Stadium.
E ui o le faalua ai lea ona ofi atu se au fili a tamaiti aoga e i lalo o le 19 tausaga le matutua mai si o tatou atunuu nei, e tausinio i taamiloaga a le Pasefika, e le o avea lea ma itu e taofia ai le taula’i o le vaai a le tatou i le avanoa e mafai ai ona avea i latou ma siamupini o le Pasefika i se aso o i luma.
O le taamilosaga ua faamoemoe e amata i le aso 26 Novema, o le aso Gafua lea o le vaiaso fou, ae maea i le aso 6 Tesema 2012, ma o alii talavou ua filifilia i le tatou au fili, o i latou ia o le a tauina le taua mo Amerika Samoa.
O le taamilosaga lenei a le Oceania U19, o se tasi lea o polokalame o lo o i lalo o le faamalu a le Faalapotopotoga o Iuni Lakapi i le Pasefika, le Federation of Oceania Rugby Unions (FORU), lea o lo o unaia ai le atina’eina o le taaloga lakapi i atunuu o le Pasefika.
I se faatalatalanoaga ma le alii faiaoga o le au a tamaitai aoga, susuga Jerry Chang a’o le’i tuua le atunuu i le aso ananafi, sa ia taua ai le maualuga o lona talitonuga, ua lava tapena le au a le atunuu mo le taamilosaga.
Saunoa Chang, ua tolu masina talu ona tuu faatasia le au, ma e ui o le toatele o tamaiti o le au o le uluai taimi lenei ua taaalo lakapi ai, peitai o le tomai na o latou maua mai i taimi ao taalo i au Football a aoga i le atunuu, ua fesoasoani malosi lea i a latou tapenaga.
“I le vaavaai atu i ai i a matou tapenaga ao taumafai e tuu faatasia lenei faamoemoe, ua atoatoa ai se talitonuga ia te au ma lou fesoasoani, o le a maualuga se tulaga e oo i ai le taumafaiga a le tatou au fili i lenei faamoemoe,” o le saunoaga lea Chang.
O le toatele o tamaiti o le au na soifua mai i Amerika Samoa nei, sei vagana ai se vaega toaititi e malaga mai fafo, e pei o le alii mai Tonga e toafa, toatolu mai Upolu ma le toatasi o se alii Initia/Samoa.
E 6 au o lo o auai i lenei taamilosaga lea e pei ona vaevaeina ai i pool e lua. O au e 6 e aofia ai Samoa; Amerika Samoa ma Vanuatu i le Pool A, ae o Tonga; Papua Niu Kini ma Solomona i le Pool B.
I se pepa o faamatalaga na tuuina mai i le Pulesili o le Iuni Lakapi a Samoa, susuga Fred Amoa, sa ia faafetaia ai le FORU ona o le avanoa ua mafai ona tuu atu ia Samoa latou te faatautaia ai lenei taamilosaga.
Na taua e Amoa e faapea, e le gata o lenei taamilosaga o le a atili faafiafia ai loto o tagata Samoa e fiafia i le lakapi, ae o se avanoa lelei foi lea mo au uma o le a tausinio i le faaleleia lea ma le siitia i luga o le tulaga o le taaloga lakapi mo a latou au.
O Samoa o lo o umia le siamupini o le taamilosaga lenei talu mai le 2010, ma ua latou sauni e toe puipui lo latou tulaga siamupini o lo o i ai.
O le susuga ia Siliva Patu o lo o fai ma faiaoga fesoasoani i lenei faamoemoe.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o le Vaifanua
TOE FONO LOIA A LE AIGA O HALECK MA LOIA LE INITERIA
O se vaitaimi o lenei masina, ua fa’amoemoe e toe fono ai loia a le Ofisa o le Initeria ma loia a le aiga o Haleck, e tusa ai ma se tagi na fa’aulu e le aiga o Haleck, i le masina o Aperila, i luma o le fa’amasinoga feterale i le laumua i Uasigitone, mo se fa’atagana e mafai ai ona o latu galuea’iina le fanua lea o lo o i Ottoville, ua ta’ua o le Naumati.
O le amataga o lenei vaiaso na fa’aulu ai e le loia a le Initeria, o Michelle Lo, mo ni aso fa’aopoopo e mafai ai ona tu’uina mai sa latou tali e tusa ai ma le tagi a le aiga o Halecks, lea na fa’aulu ia Aperila 5, 2012, ae na fa’ato’a taulimaina e le loia a le Initeria i le aso 10 o Aperila, ae o le 11 o le masina nei, e tatau ona fa’ao’o mai ai sa latou tali.
O lo o talosagaina e loia a le Initeria ia le fa’amasinoga, pe mafai ona fa’ao’o mai le latou tali ae e le’i o’o ia Iulai 11.
O suafa o lo o aofia i le itu tagi, e aofia ai Cathie Haleck-Paala, David Otto Haleck, Ernest Haleck ma Otto Vince Haleck Jr.
O le o lo o fa’asaga i ai le tagi, o le Failautusi o le Interia, o Kenneth L. Salazar.
Ua mafua ona faaulu le tagi a le aiga o Haleck, ona ua fiu e talosaga sa latou pemita e amata ai galuega i le fanua o le Naumati, lea o lo o i Ottoville, ae peita’i, e te’ena lava e le malo o Amerika Samoa. O le fanua foi lea sa taumafai le malo o Amerika Samoa, i tausaga ua tuana’i, e fa’atau mai mai i le aiga o Haleck.
O lo o finau le aiga o Haleck, tauala atu i le latou tagi, ina ia u’unaia le Ofisa o le Initeria ina ia fa’atonu le malo o Amerika Samoa e fa’atau le fanua mai i le aiga o Haleck, a leai, ona tatalaina mai lea o le fa’atanaga mo pemita e mafai ai ona faia galuega i luga o le fanua.
FA’AMAVAE LOLO MOLIGA MAI I LE DBAS
O le aso 23 o Me, sa tusia ma fa’ao’oina atu ai e le susuga Lolo Letalu Matalasi Moliga, lea na avea ma peresetene o le Faletupe o Atina’e a Amerika Samoa, sana tusi fa’amavae i le ta’ita’ifono o le faletupe, le susuga Malemo L. Tausaga. Na ta’ua i lea tusi, o le aso 30 o le masina nei, ua fuafua e faamuta ai le tautua a le susuga Lolo, i totonu o le Faletupe.
Na tusia ai fo’i e Lolo ma ia faauluina le suafa o le susuga Jason Betham, e avea ma le peresetene fou o le Faletupe, atoa ai ma le suafa o le faletua ia Iutita Galea’i e avea ma sui peresetene o le faletupe.
O le susuga Lolo, sa avea ma peresetene o le Senate ae e le’i filifilia e avea ma peresetene o le Faletupe. Ae ona o lona alo atu i kemupeni mo le tofi Kovana i le palota o loma nei, ua fa’apea ona fa’ama’amulu ai Lolo mai i le tofi peresetene o le DBAS.
FA’ATAUTAIA DYWA POLOKALAMA MO FANAU FA’AU’U
“E LELE LE TOLOA AE TOE MA’AU MAI I LE VAI”
O le aso ua fuafua e fa’afoe ai e le Ofisa o Tama’ita’i ma Fanau Talavou (DYWA), ia se polokalama mo fanau talavou uma, na toa’i fa’au’uina mai i a’oga maualuluga, i fa’au’uga na se’i mavae atu, i le Fale Laumei i Utulei.
O lenei polokalama, ua fa’aautuina o le “E lele le Toloa, ae toe ma’au mai i le vai”. Ma o le fa’amoemoega o lenei polokalama, o le sauniuni o fanau talavou o le teritori, e fetaia’i ma tulaga o le lalolagi, pe a malaga atu i atunu’u i fafo mo le fa’aauauina o a’oa’oga, e pei ona saunoa i ai le sui Faatonusili o le DWYA, le susuga Pa’u Roy T. Ausage.
O i latou ua fa’amoemoe e avea ma fofoga o lenei polokalama, e aofia ai le tama’ita’i foma’i ia Dr. Faofua Faatoafe mai i le Kolisi Tu’ufa’atasi o Amerika Samoa fa’apea le susuga Leiataua Leuga A. Turner, le Fa’atonusili o le DYWA.
O lo o tatalaina le avanoa mo so’o se fanau fa’au’u e fia auai i lenei polokalama ma e amataina i le 7:30 i le taeao nei.
FA’AMANATU LE 114 TAUSAGA TUTO’ATASI O TAGATA FILIPAINA I TOTONU O AMERIKA SAMOA
O le afiafi a taeao, ua fa’amoemoe e fa’ataunu’uina ai se fa’atasiga tele, i le Samoa Sports Center (Bowling Alley) i Tafuna, mo tagata Filipaina o lo o aumau i totonu o Amerika Samoa, e fa’amanatu ai le 114 tausaga talu ona tuto’atasi lo latou malo.
E ui ina o le aso tonu o lenei aso fa’apitoa, o le aso 12 o le masina nei, ae peitai, ua a’e se manatu i tagata Filipaina i totonu o Amerika Samoa, e faia la latou fa’atasiga i le aso a taeao.
E tusa ai ma se fa’asalalauga o lo o i totonu o lenei nusipepa, o lo o ta’ua ai e fa’apea, o nisi o vaega o lenei polokalama taua, e aofia ai se fa’aaliga o tu ma aganu’u Filipaina, e ala i pesepesega ma siva, fa’aaliga taumafa Filipaina fa’apea o latou la’ei.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Ou te masalo ua tele ni tala ua fe’avea’i i luga o le ‘ea faapea niusipepa e uiga i le mataupu e faasino ia te au. Ou te masalo foi ua tele ni manatu ua faalele, faitioga, ma lima ua tusitusi faasaga ia te au, ae le o mautinoa lelei tulaga uma e faasaga i tu’uaiga ma le moliaga. E moni ai le Afioga a le Atua; “Aua e te faamasino atu nei faamasino oe.” Fai mai foi le isi fasi fuaitau; “Aua e te faamasinoina le Tusi i lona faavaa/kava (Don’t judge a book by its cover).”
O le mea lea e i ai tatou Samoa, e sau loa lava se tala e fa’alelelei ona muamua lea ona fesilisili poo se Samoa, ona sona faalu loa lea o le savili ae leai ma se malamalama’aga tele iai. O le mea lea e taua e Toeaiina o le”talaoso.” Ma le isi mea, e toe taumafai lava le isi Samoa e tuu i lalo le isi Samoa, ae leai se faamafanafana (sympathy). E moni ai le muagagana a le atunuu; “O uo mo aso uma ae o le uso mo aso vale.”
O le isi itu, o faamatalaga nei na tusia e le palagi mai le Niusipepa a le Fairfax Media Group, o le tala lava lena e tasi i lona faa-Peretaniaina na faasalalalau e Nusipepa Samoa ma isi niusepepa i Niu Sila e aunoa ma se isi o i latou sa su’esu’e atili i le mataupu ma tusi ni a latou lava faamatalaga.
O le aso Faraile na te’a nei, sa ma fono ma talatalanoa ai i lou fale ma le tusitala mai le Fairfax Media (Rob Kidd), o le na tusia le tala o loo malomaloa ai nei Samoa ma tagata.
O lona manatu e le o fea (fair) le faasalalaulauina o le mataupu ona e leai sa’u faamatalaga na fai ma e le fea foi le ala na talanoa mai ai le Faamasino, ona e le’i faia se faamsinoga (trial) e auiliili uma ai mataupu sa tuua’ina ai a’u.
Sa manao e avatu sau faamatalaga tusitusia na te faasalalaulauina (he wants to publish my side of the story), ina ia iloa ma malamalama ai tagata e lua itu o se tala (There is two sides to any story). O lau faamatalaga la lenei, ae ua na o sina vaega o se tala o le a ou tusia i le gagana faa-Peretania e tali faitau atu ai i se taimi o i luma.
E i ai ni upu tusitusia sa lomia ou te fia faasa’oina ma nisi vaega e faalautele ai lo’u tetee i le faiga (treating) o a’u ele Matagaluega ma Leoleo; ma le mafua’aga o lo’u ioeina o le moliaga.
Muamua, ou te tete’e i lea faamatalaga sa ‘ou gaoia le $194,000. Sa faapea le faamatalaga o lenei faiga sa fai mo se vaitaimi e tusa ma le 7 tausaga.
Mo le silafia e le mamalu o le atunuu, o tausaga ia e 7 sa totogiina (financial assistance was paid over a period of 7 years to clients I helped processed their applications) ai le fesoasoani tau fale (Accommodation Supplement), ma penefiti i tagata sa ou fesoasoani i ai e faagaioi (processed) a latou talosaga e maua ai le fesoasoani. I le amataga o lea mataupu, sa feosoosofa’i solo le matagaluega ma fai mai e $50,000. I le isi taimi ua fai mai e $60,000, $100,000, ae mulimuli ane ua taunuu i le $194,000. Ona o le le mautonu o le Matagaluega ma Leoleo i se aofa’i sa’o e tuua’ia ai a’u, ua fai mai ai loa, e le agavaa tagata ia sa ou fesoasoani i ai i le fesoasoani tau tupe mo fale (accommodation assistance), penefiti mai (Invalids Benefit), ma isi fesoasoani. Ona fetagofi loa lea ua faitau faatasi le tupe sa totogi i ia tagata mai le fitu tausaga talu ai, ma tuuaia ai a’u ma fai mai sa ou faia le tulaga i se auala taufaasese.
Sa iai se manatu o Leoleo ina ua latou su’esu’eina lo’u fale ma molia a’u i tuuaiga tau faasese (fraud), ole a latou maua ni tupe i lo’u fale, pe manatu foi mai ile amataga sa ou faia ni igoa sese pe pepelo, pe leai foi ni tagata faapea (that I make up false names for the purposes and that these people do not exist). Ae sa le fiafia ina ua iloa, o tagata ia na ‘ou fesoasoani i ai o tagata moni pe o tagata soifua.
E fai ma faamaoniga o la’u tala; o se tasi o tagata sa ou fesoasoani ai mo lana accommodation supplement, sa tusi mai i le Matagaluega ma fai mai e toe totogi atu le $70,000 ma faafefe o le a ave i le tualfono/faamasinoga. Ina ua auai atu le tagata lea mo le toe iloiloina o le faaiuga (review of decision) ma lana Loia, sa faamaonia ai e leai se mafuaga po se faamaoniga ale matagaluega e faapea e le agavaa le tagata lea mo le fesoasoani. O le tagata o loo faigaluega tumau ma o loo totogi lana rent.
Sa vave lava ona tata i lalo le leo o le tagata su’esu’e (investigator) ale matagaluega ina ua faasa’o atu i ai e le Loia guidelines (ta’iala) ma policies a le matagaluega e mafai ona maua le accommodation. Sa faamanatu atu i ai e le Loia le tala ale Minisita o Paula Bennett, “o soo se tagata e totogi lana board, rent, mokesi tusa lava pe le faigaluega, e agavaa mo faamanuiaga o tupe e fesoasoani i le totogiina o latou fale.” E oo mai i le taimi nei, e le’i toe tusi mai le Matagaluega e totogi atu le aitalafu pe o afaiina le tagata lea.
Talu ai ona o a’u sa faagaioia (processing) le application, ua liliu le matagaluega ma tuua’ia a’u ma fai mai sa ou faia i se auala sese. O le $70,000 la, ua na o se tasi o tinoi tupe o loo faaopopo i le $194,000 e pei ona taua i luga.
Ou te le iloa pe aumai fea e le tagata su’esu’e ale Matagaluega ma Leoleo le manatu (idea) e le agavaa tagata sa ou fesoasoani i ai i tulaga tau tupe fesoasoani po’o penefiti. O tagata sa ou fesoasoani i ai o tagata-nuu o Niu Sila (NZ Citizens). Na o mai nei tagata i Niu Sila i le 1996. E leai ma se faiga faalilolilo pe solitulafono e uiga i le nonofo mau ma avea ia tagata ma tagatanuu moni o Niu Sila (There is nothing illegal about their residency requirements here in NZ).
O se tasi o tagata ia na maua le penefiti mai (Invalids Benefit), sa fai e le isi tagata lana penefit, ae ou te le’i faia. O loo i ai uma faamaoniga o pepa mai le falemai ma le fomai a le-aiga e faamaonia ai le ma’i o lea tagata mai le amataga i le 2007. O loo i ai foi i faamaumauga ale Matagaluega, sa maua muamua e lea tagata le penifiti mai ile 1997. Ou te le iloa la po’o fea e aumai ai le latou mau e le agavaa lea tagata. E pau la’u galuega sa fai i ai o le faagaioia (processing) o reviews ma isi pepa e oo mai i le Ofisa.
Ou te masalo e manatu le matagaluega ona o se feteegaiga tau le va fealoa’i (conflict of interest), o le ala lea e le agavaa ai.
O le isi vaega e faamaonia ai lo’u tete’e, e moni sa ou faagaioia (processing) isi applications, ae ou te le’i approving le totogiina o tupe. O le tulaga lena e faamaonia ma approve e le isi tagata o le fale faigaluega (Approver). O lona uiga, e le o se faiga e faapea na ou faia i se tulaga faapi’opi’o. Sa ‘ou faagaioia pepa talosaga ona o lo’u agaga fesoasoani, ao lenei ua ‘ou afaina ai.
Sa faamaonia atili lea vaega i le faamasinoga o lo’u aiga lea sa le faaaogaina e le Faamasino ma le jury. Ina ua fesiligia e lana Loia le Investigator (tagata suesue a le Matagaluega) pe na te silafia e sitiseni NZ tagata ia, ae fai mai na te leiloa. Sa toe fesiligia e le Loia ma fai atu; Talu ai ona o tagata nei o tagata-nu’u moni o Niu Sila, e te iloa la e tatau ona agavaa tagata ia i le penefiti. Sa tali mai ioe. O a latou molimau faapitoa (so called star witnesses did not stand a chance) na avatu, sa tau le mafai ona tali fesili a le Loia a lo’u aiga. Sa tele ina lulu le ulu o le Faamasino (Judge) ma i latou e iloiloina le uiga (Jury). O le iuga, na togi i fafo e le Faamasino le tele o le lapisi na lau atu e le itu tagi, leoleo ma le matagaluega, ma sa le faamaonia ia moliaga. Sa matua faafetai mai le Faamasino i le Loia a lo’u aiga i lona sogasoga ma le ma’elega i le suesueina auiliili o le mataupu.
Ina nei umi la’u tala, ae o la’u mataupu, e le’i faia se faamasinoga e iloilo ai lo’u tagata.
Sa ‘ou ioeina le moliaga ona ou te le’i manao e afaina tagata na ou fesoasoani i ai, ma ou te le’i mana’o foi e umi se taimi e faataavale ai le mataupu ma avea ma popolega mo a’u ma lo’u aiga. O le toe manatu, ana ‘ou iloa lava e faataunuu le faamsinoga ma vala’au tagata sa ou fesoasoani i ai e fai ni a latou molimau, e iloa ai sa maua lava e le tagata ia fesoasoani tau tupe sa totogi i ai latou.
Ae ui o lea, sa ‘ou faia ma mulimuli lava i le fautuaga a la’u Loia i le auala e faigofie ma vave ai lona taunuuga.
O lona aotelega, sa manatu maualuga leoleo ma le matagaluega e mafai ona latou falefaapuipuina a’u ma lo’u aiga. Sa iloa lelei e leoleo ma le matagaluega e le mafai ona latou valaauina uma tagata sa ‘ou fesoasoani i ai i le faamasinoga, ina ne’i te’i ua le faamaonia pe aafia ai la latou tagi. O loo i ai foi molimau a tagata ia ma faamaoniga sa latou maua le fesoasoani e pei ona fesiligia. (They didn’t want to drag each individual I helped, as it might jeopardise their case. Afterall, it’s their word against them and theirs is evidences to support that they received the financial assistances in question). Talu ai e le mafai ona latou faia lea faatinoga, sa latou su’e ai loa se isi e tuua’ia. Talu ai ona o a’u sa ‘ou faatinoina le faagaioina o pepa talosaga,o lea na latou tuua [‘ia ai loa a’u i ia tulaga uma. (because the ministry could not rely on the testimony of the clients, they looked for a scapegoat and therefore blame it all on me, as I was the one that processed all the applications and consequently maintained it.)
Sa i ai fo’i se faamatalga e faapea sa ‘ou faia le sese ona sa ou popole i la’u matafaioi i lou aiga ma le community Samoa. O a’u o se tagata fesoasoani i o’u tagata ma tagata Pasefika. I le tele o tausaga sa ‘ou galue ai i le Matagaluega, e tele tagata o le tatou atunuu ma isi atunuu ole Pasifika e o atu ae le talia e isi Case Manager o latou manaoga, ou te taumafai e fesoasoani ma fai mea uma ina ia fo’i i o latou aiga ua faafiafiina. E te mafai ona fesili i le tele o tagata Samoa latou te iloa a’u mai le falefaigaluega, e mafai ona molimau i le tele o galuega fesoasoani sa ‘ou faia mo i latou. Ou te taumafai ia maua se mea’ai, tupe e fesoasoani ai i le totogiina o le behind o le power, telefoni, rent, ma isi tulaga.
I le ma le isi itu, e leai se mea e lote ai fua la’u Ekalesia. O o’u sese o le sese faaleagata lava ia, ae le patino i se ekalesia. E leai fo’i se tagata e tu faa-mauga. E i ai taimi tatou te fai ai mea sese ma na o oe lava ma le Atua lua te fesootai mo se faamagaloga, ma ua na o ia foi na te faamasino ma silafia le sa’o ma mea tonu uma. Tatou te tu’u la ia te ia mo lana faamasinoga sao. Mo lou outou silfafia, e le o tapuina (excommunicated) lo’u igoa mai le Ekalesia. O loo o’u saoloto pea e auai i saunig- lotu i Aso Sa taitasi.
I lona aotelega la, faitau i ai oe, faaliuliu, ma e faamasino po’o ai e te talitonu iai. Ana moni ma faamaonia uma nei tulaga uma, semanu ua ou falepuipui. Ana ‘ou fai foi ma le mautinoa ia tulaga uma ma ou aveina le tupe na tuuaina ai a’u, semanu ua leva ona ‘ou sola ese ma lenei atunuu. Se manu foi ua uma ona faatau sou fale fou ma totogi uma au aitalafu. Ae leai se uiga ou te sola fua ai Se ou te le’i faia se gaioiga faapea ou te penefiti ai. Mo le silafia, o loo totogi la’u rent ma o loo totogi foi a’u aitalafu e pei a o tagata uma. (if these claim were true or if I set out to commit fraud against the Ministry, I would have fled the country a long time ago.
I would have bought a house and pay all my debts. But there is no reason for me to flee or run away from something that is not true.
I still pay rent and I still have debts to pay like any other ordinary citizen).
Ole faasalaga ua ‘’ou tauaveina nei, ose faasalaga sa ma malilie i ai a’u ma la’u Loia i le taimi o le fa’aata’ataga o se faasalaga (sentencing indication), ae le ose faasalaga na maua i le faataunuuina o se faamasinoga (no trial). Fa’amoemoe , o le a e silafia lava, o so’o se tala lava, e lua ni ona itu (there is two sides to any stories) e pei lava o se tupe sene e lua ni ona itu.